Perbicaraan kes rogol pembantu rumah ADUN Perak ditangguh mahkamah

Mahkamah Tinggi Ipoh hari ini menangguhkan perbicaraan kes Ahli Dewan Undangan Negeri (ADUN) Tronoh Paul Yong Choo Kiong atas pertuduhan merogol pembantu rumah warga Indonesia, tiga tahun lepas setelah Yong dan isterinya menjadi kontak rapat kes positif Covid-19.

Hakim Datuk Abdul Wahab Mohamed menetapkan 16, 30 dan 31 Mac depan sebagai tarikh perbicaraan selepas mendengar permohonan peguam Datuk Rajpal Singh dan tiada bantahan daripada pihak pendakwaan.

Rajpal berkata Yong yang juga saksi pembelaan utama dan isterinya Too Choon Looi iaitu saksi pembelaan kedua memaklumkan mereka menjadi kontak rapat adik perempuan isteri Yong yang disahkan positif Covid-19 pada 12 Feb selepas melakukan ujian PCR dan perlu menjalani kuarantin kendiri.

“Aplikasi MySejahtera (status) kedua-duanya telah bertukar sebagai kontak rapat dan berubah menjadi warna oren. Kami terpaksa memohon penangguhan kerana saksi pembelaan utama iaitu tertuduh (Yong) sendiri tidak dapat hadir ke mahkamah pada hari ini dan esok,” katanya.

Pendakwaan dikendalikan Pengarah Pendakwaan Negeri Perak, Azlina Rasdi bersama Timbalan Pendakwa Raya, Liyana Zawani Mohd Radzi dan Mohd Fitri Sadarudin, manakala Yong diwakili Rajpal dan Salim Bashir.

Sementara itu, Azlina berkata tiada bantahan daripada pihak pendakwaan kerana ia merupakan alasan yang sah berikutan Covid-19 adalah sangat berbahaya.

Rajpal turut memaklumkan penyataan saksi kedua-dua suami isteri itu telah diserah kepada pihak pendakwaan sejak 31 Jan lepas.

Ketika ditemui pemberita di luar mahkamah, Rajpal berkata Yong yang sudah mendapatkan dos penggalak, perlu menjalani kuarantin kendiri di rumahnya sehingga esok.

Yong, 52, didakwa merogol pembantu rumah berusia 23 tahun itu di sebuah bilik di tingkat atas rumahnya di Meru Desa Park, antara 8.15 malam hingga 9.15 malam, pada 7 Julai 2019.

Pertuduhan mengikut Seksyen 376 (1) Kanun Keseksaan yang membawa hukuman penjara sehingga 20 tahun dan boleh dikenakan sebatan, jika sabit kesalahan.

Yong yang didakwa di Mahkamah Sesyen pada 23 Ogos 2019 ketika memegang jawatan Exco Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baru Perak, sepatutnya membela diri hari ini.


Rakyat Kelantan seakan kebal Covid-19, pematuhan SOP gagal, kata Exco

Pematuhan prosedur operasi standard (SOP) yang ditetapkan langsung tidak dihiraukan rakyat di Kelantan, malah mereka seakan kebal daripada dijangkiti virus membunuh Covid-19 itu, kata Dr Izani Husin.

Exco Jawatankuasa Kerajaan Tempatan, Perumahan dan Kesihatan Negeri itu berkata jangkitan kes Covid-19 di Kelantan dijangka meningkat sekurang-kurangnya 700 hingga 800 kes sehari jika perkara ini berterusan.

“Kita tidak nampak yang angka kes akan turun sehari dua ini.

“Ini kerana SOP kita gagal, baik peniaga, masjid, kedai, rakyat semua sekali; seolah-olah Covid-19 tidak wujud dan berjangkit,” katanya lapor portal akhbar tempatan.

Dr Izani yang ditemui wartawan di pejabatnya di Kompleks Darul Naim itu menjelaskan lebih parah lagi apabila orang ramai di negeri tersebut berdegil dan mereka tidak menghiraukan pandangan pakar yang menasihati supaya mematuhi SOP yang ditetapkan untuk mengelak daripada dijangkiti.

Beliau berkata, sebaliknya orang ramai lebih ‘selesa’ mengikut pandangan sendiri dan baru-baru ini hampir semua penduduk di Kampung Pauh Lima dijangkiti wabak tersebut selepas mengendahkan supaya menghadkan penggunaan masjid.

Katanya, penduduk terus berkumpul dengan tidak ikut SOP dan akhirnya satu kampung positif Covid-19.

“Begitu juga dengan apa yang berlaku di kawasan Kepulauan Tumpat, apabila ada pihak yang sanggup lari daripada Perintah Kawalan Pergerakan Diperketatkan (PKPD) dan sebarkan virus itu, kesannya satu kampung dijangkiti,” katanya.

Beliau juga merayu kepada rakyat Kelantan supaya patuh kepada SOP dengan mengamalkan kuarantin kendiri di rumah masing-masing dan hanya keluar apabila perlu sahaja.

Katanya, jika kuarantin kendiri terus diamalkan kelak jangkitan Covid-19 berjaya diturunkan.


Tayangan filem Dr. Strange diharamkan di Mesir, Arab Saudi

Mesir dan Arab Saudi antara beberapa negara Asia Barat yang mengumumkan pengharaman tayangan filem Dr. Strange in the Multiverse of Madness.

Tindakan pengharaman filem tersebut susulan terdapat babak kontroversi yang berunsurkan lesbian, gay, biseksual, transgender (LGBT).

Filem yang bakal ditayangkan beberapa hari sahaja di seluruh dunia itu bakal memperkenalkan watak America Chavez, yang merupakan simbol LGBT di dalam filem tersebut.

Penyelia Klasifikasi Filem di Arab Saudi, Nawaf Al-Sabhan mendedahkan pihaknya hanya mempunyai masalah dengan babak 12 saat dalam filem berkenaan yang merujuk kepada LGBT.

Babak 12 saat itu dikatakan mengandungi dialog yang memaparkan America Chavez bercakap tentang dua orang ibunya yang merupakan pasangan lesbian.

“Ia hanya satu adegan dia bercakap dengan kedua-dua ibunya. Ia adalah satu perkara yang sukar untuk diluluskan di negara Asia Barat,” katanya.

Nawaf berkata, pihaknya sudah meminta Disney untuk memotong babak 12 saat tersebut, tetapi Disney berdegil supaya babak itu dikekalkan dalam tayangan.

Pihak Imax Egypt pula mengumumkan perkara tersebut sejak 23 April lalu, sehingga membuatkan peminat setia Marvel di negara itu kecewa termasuk ada yang merayu agar filem itu tidak diharamkan kerana satu ‘babak kecil’.

Sebelum ini, filem The Eternals turut menerima nasib serupa di beberapa negara Asia Barat dengan sebab sama iaitu mempunyai watak yang memperjuangkan agenda LGBT.

Doctor Strange in the Multiverse of Madness kekal ditayangkan di Malaysia seawal 4 Mei depan.


KKM mansuh keperluan isi kad pengembara untuk masuk Malaysia

Berkuat kuasa Isnin ini (1 Ogos), semua pengembara yang memasuki Malaysia tidak perlu lagi mengisi dan melengkapkan ciri-ciri Kad Pengembara dalam aplikasi MySejahtera, kata Menteri Kesihatan Khairy Jamaluddin Abu Bakar.

Dalam kenyataan hari ini, beliau memaklumkan kelonggaran itu diputuskan berikutan keadaan sistem kesihatan kini berada pada tahap baik dan terkawal serta bertujuan untuk memudahkan prosedur kemasukan pengembara ke negara ini, lapor Bernama.

Khairy berkata Kementerian Kesihatan (KKM) akan sentiasa mempergiatkan aktiviti pemantauan gejala dalam kalangan pengembara di semua pintu masuk antarabangsa (PMA) Malaysia.

“Semasa ketibaan di PMA, sekiranya pengembara dikesan demam melalui pengimbas suhu ataupun didapati tidak sihat melalui rujukan kendiri oleh pengembara, mereka akan dirujuk untuk pemeriksaan semula oleh pihak kesihatan,” katanya.

Khairy berkata selepas penilaian kesihatan dibuat dan sekiranya disyaki menghidap penyakit berjangkit seperti Covid-19, monkeypox, MERS-CoV atau lain-lain, mereka akan dirujuk ke fasiliti kesihatan berhampiran untuk pemeriksaan dan rawatan lanjut.

Justeru, beliau berkata semua pengembara yang baru tiba dari luar negara hendaklah mengamalkan pemantauan status kesihatan kendiri, mematuhi prosedur operasi standard (SOP) ditetapkan dan dinasihatkan ke fasiliti kesihatan berhampiran untuk pemeriksaan sekiranya didapati tidak sihat.


Anwar kata KPN suruh dia bersedia bentuk kerajaan, tapi Acryl Sani nafi

Ketua Polis Negara (KPN) Tan Sri Acryl Sani Abdullah Sani hari ini (Sabtu, 19 November 2022), menafikan dakwaan bahawa beliau menghubungi Presiden PKR, Datuk Seri Anwar Ibrahim, malam tadi, kononnya supaya bersiap sedia membentuk kerajaan.

Acryl Sani berkata, dakwaan berkenaan tidak benar.

“Saya tidak bercadang untuk mengambil sebarang tindakan berhubung ucapannya yang menyebut Ketua Polis Negara menghubunginya.

“Mungkin beliau (Anwar) tersilap kata dalam keghairahan berceramah dan berkempen,” katanya pada sidang media, di Ibu Pejabat Polis Daerah (IPD) Gombak, hari ini, menurut BH.

Ini susulan dakwaan Anwar yang menyatakan Pakatan Harapan (PH) dikatakan mampu memenangi 112 kerusi Parlimen pada Pilihan Raya Umum Ke-15 (PRU-15) dan Ketua Polis Negara sudah menghubunginya dan memintanya untuk bersedia.

Sebelum ini, tular satu video ucapan Anwar ketika berkempen menyatakan Ketua Polis Negara, memintanya bersedia yang berkemungkinan bakal membentuk kerajaan selepas PH dijangka memperoleh 112 kerusi Parlimen dalam PRU15.

Terdahulu, Acryl Sani meninjau beberapa pusat pengundian di sekitar ibu negara sempena PRU-15 bagi melihat kelancaran proses mengundi.

Beliau memulakan tinjauan di Sekolah Kebangsaan (SK) Desa Amanpuri, Kepong, kira-kira 10 pagi dengan diiringi Timbalan Ketua Polis Daerah Petaling Jaya, Supt Ku Mashariman Ku Mahmood bagi memastikan proses pengundian berjalan lancar mengikut peruntukan undang-undang.

Acryl Sani kemudian melawat beberapa lagi pusat mengundi antaranya SK Setapak Indah dan SK Sungai Kertas.


Anak Najib kata penyokong hilang sabar, balas kepada Zahid

Ramai penyokong bekas perdana menteri, Datuk Seri Najib Razak sudah hilang sabar dan tidak mudah untuk dipujuk lagi.

Demikian reaksi anak Najib, Nooryana Najwa sebagai respons terhadap kenyataan terbaharu Presiden UMNO, Datuk Seri Ahmad Zahid Hamidi, hari ini.

Menurut, Nooryana memang Najib masih menyokong UMNO dan kerajaan perpaduan namun penyokong Najib mahu melihat usaha ketara dilakukan dalam menegakkan keadilan untuk bekas presiden UMNO itu.

Awal hari ini, Zahid yang juga Pengerusi BN dilaporkan menolak dakwaan penyokong Najib bahawa tiada usaha dilakukan untuk membela bekas perdana menteri yang kini dipenjara itu.

Kata Zahid, tidak ada sebab untuk mereka berfikir sedemikian hingga mahu memboikot pilihan raya negeri (PRN) di enam negeri, bulan depan.

“Kita mesti mengasingkan soal perundangan dengan PRN. Datuk Seri Najib sendiri melalui anakanda beliau menyebut sokongan mesti diberikan kepada kerajaan madani sekarang ini.

“Kalau Datuk Seri Najib sendiri meminta bukan sahaja penyokong beliau tetapi juga rakyat Malaysia supaya mendukung (kerajaan).

“Tidak ada sebab terdapat segelintir yang mempunyai pemikiran bahawa usaha-usaha tidak dilakukan untuk membela beliau bukan sahaja dari segi perundangan tetapi juga aspek-aspek sosial yang lain,” katanya,

Tindakan boikot tersebut didakwa akan dilakukan selepas kerajaan dituduh tidak bersungguh-sungguh untuk membebaskan Najib.


Kejayaan semakin hampir dalam melawan Covid-19: Khairy

Malaysia di ambang kejayaan dalam menangani penularan Covid-19 meskipun belum diisytiharkan menang, kata Menteri Kesihatan Khairy Jamaluddin Abu Bakar.

Bagaimanapun beliau menyeru rakyat di negara ini agar terus mematuhi segala prosedur operasi standard (SOP) yang ditetapkan kerajaan.

“Saya tahu rakyat sudah rasa gelisah tidak mahu pakai pelitup muka, malah penggunaan katil untuk pesakit Covid-19 ketika ini juga menurun kepada 40 peratus.

“Oleh itu, jika kita terus patuh SOP, sama-sama berjuang melawan Covid-19 dan menghargai jasa petugas barisan hadapan, kita boleh menang,” katanya lapor Bernama,

Terdahulu, Khairy menghadiri majlis Penyerahan Projek Klinik Kesihatan (Jenis 3), Penambang, Kota Bharu dan Klinik Kesihatan (Jenis 7) dengan Kuaters Bahagia, Kuala Krai di Klinik Kesihatan Penambang.

Turut hadir Pengerusi Jawatankuasa Kerajaan Tempatan, Perumahan dan Kesihatan negeri Dr Izani Husin dan Ketua Setiausaha Kementerian Kesihatan (KKM) Datuk Mohd Shafiq Abdullah.

Khairy berkata hanya dua negeri lagi masih berada di Fasa Tiga Pelan Pemulihan Negara (PPN) iaitu Kelantan dan Sarawak berbanding negeri lain yang telah beralih ke Fasa Empat.

Semalam, Menteri Kanan Pertahanan Datuk Seri Hishammuddin Tun Hussein mengumumkan lima negeri iaitu Perlis, Perak, Pulau Pinang, Sabah dan Kedah beralih daripada Fasa Tiga ke Fasa Empat PPN berkuat kuasa 8 Nov ini selepas mengambil kira penilaian risiko semasa yang dilaksana oleh KKM dan Majlis Keselamatan Negara (MKN).


Muhyiddin calon popular jadi PM: Tinjauan awam antarabangsa

Pengerusi Perikatan Nasional Tan Sri Muhyiddin Yassin menduduki tempat pertama dalam tinjauan pendapat bagi jawatan Perdana Menteri kesepuluh, menurut tinjauan sebuah firma awam antarabangsa YouGov.

Manakala, Datuk Seri Anwar Ibrahim daripada Pakatan Harapan (PH) pula berada pada kedudukan kedua, dan Datuk Seri Ismail Sabri Yaakob di tempat ketiga.

Firma pendapat awam global YouGov meletakkan Muhyiddin calon PM paling popular dalam kalangan saingan lain yang bertanding pada Pilihan Raya Umum Ke-15 (PRU-15), menjelang lebih 21 juta rakyat Malaysia akan keluar mengundi pada Sabtu, 19 November ini.

Tinjauan terbaru YouGov itu berkata, Muhyiddin, yang mengetuai kerajaan Malaysia ketika kemuncak pandemik Covid-19 memperoleh ‘penerimaan terbaik’ dalam kalangan satu pertiga atau 33 peratus pengundi, berbanding tiga pemimpin gabungan lain yang bersaing untuk jawatan itu.

Sementara itu, Anwar berada di tempat kedua, dengan 29 peratus penerimaan.

Ismail Sabri pula berada di tempat ketiga dengan 22 peratus responden memberikan pandangan positif terhadap beliau, menurut MalaysiaNow.

Sementara itu, pengerusi Pejuang Tun Dr Mahathir Mohamad yang tidak menolak kemungkinan kembali menjadi PM buat kali ketiga, menduduki tempat terakhir dengan 14 peratus.

Populariti ahli politik veteran itu didapati lebih rendah berbanding Abdul Hadi Awang, walaupun Presiden PAS yang bersekutu dengan Muhyiddin tidak menyatakan minat untuk menduduki jawatan tersebut.

Dapatan YouGov itu dilihat senada dengan tinjaun serupa dijalankan oleh Universiti Utara Malaysia (UUM), di mana ia mendapati Muhyiddin adalah tokoh paling dipercayai, diikuti Anwar di tempat kedua.

Muhyiddin berkhidmat sebagai Perdana Menteri selama kira-kira 17 bulan, sebelum beliau terpaksa berundur pada Ogos 2021 selepas mendapat tekanan daripada sekumpulan pemimpin UMNO yang bersekutu dengan Datuk Seri Ahmad Zahid Hamidi dan bekas Perdana Menteri, Datuk Seri Najib Razak.


Elak keracunan makanan di Aidilfitri

Setiap kali tiba musim perayaan, pastinya ada penyakit menyerang terutama dalam kalangan individu yang tidak menitikberatkan aspek kesihatan.

Sedangkan aspek kesihatan mesti dijaga dengan baik tanpa mengira masa. Ia tidak boleh diambil sambil lewa pada bulan tertentu. Sebabnya ia boleh memberi kesan buruk kepada diri sendiri.

“Selain daripada kes kemalangan, kebanyakan pesakit datang ke bahagian kecemasan mengalami sakit perut seperti gastrik dan cirit-birit,” katanya.

Kata Dr. Mohammed Ridzuan, bagi mengelakkan masalah kesihatan berkaitan makanan, antara perkara perlu diberi perhatian adalah keseimbangan, kesederhanaan dan kepelbagaian.

“Kita tidak menghalang pesakit mahupun golongan yang sihat menikmati juadah, tetapi perlulah bijak memilih jenis dan kuantiti hidangan.

“Kurangkan pengambilan sajian manis, berlemak dan masin contohnya air berkarbonat atau kordial, kuih-muih manis dan lauk pauk yang mengandungi kandungan santan dan minyak yang tinggi,” jelasnya.

Situasi berkenaan menyebabkan individu mengalami gejala cirit-birit, muntah dan sakit perut.

Dalam kes serius, ia juga boleh mengakibatkan kematian jika tidak mendapat rawatan awal.

Antara sebab terjadinya keracunan makanan ialah makanan ditinggalkan pada suhu bilik untuk tempoh yang lama, makanan tidak dimasak dengan sempurna, makanan tidak disimpan dengan baik dan tidak dipanaskan dengan sempurna dan amalan pengendalian makanan yang tidak bersih,” katanya.

Justeru beliau menasihati orang ramai supaya memastikan makanan dan minuman diambil adalah bersih dan bebas kuman.

“Jangan terlalu gelojoh tanpa memikirkan aspek kebersihan,” katanya.

“Jika kehabisan stok, sila ambil atau sambung terus ubat-ubatan di klinik dan pastikan ia mencukupi.

“Bagi pesakit diabetes, jangan tinggalkan rumah selagi ubat-ubatan diperlukan tidak dibawa bersama. Ambil ubat mengikut aturan dan arahan daripada doktor,” katanya.

Tambah Dr. Mohammed Ridzuan, pesakit diabetes dinasihatkan untuk mengelak daripada menjamah makanan dengan kadar gula tinggi.

Bagi pesakit darah tinggi pula, elakkan daripada makan makanan yang masin (tinggi kandungan garam) dan berkolestrol tinggi.


Lebih 1.22 juta kanak-kanak terima dos pertama vaksin Covid-19

Sebanyak 34.4 peratus atau 1,221,990 kanak-kanak berusia lima hingga 11 tahun telah menerima suntikan dos pertama vaksin Covid-19 sejak PICKids dilancarkan pada 3 Februari lepas dengan sela masa lapan minggu antara dos pertama dan kedua.

Sebelum ini, Kementerian Kesihatan (KKM) menyasarkan 50 peratus kanak-kanak di negara ini menerima suntikan vaksin Covid-19 melalui PICKids sebelum sesi persekolahan bermula minggu depan.

Semalam (Khamis, 17 Mac 2022) seramai 11,739 kanak-kanak menerima dos pertama masing-masing.

Sehingga kini hanya Kelantan mencatat kadar terendah peserta PICKids iaitu sebanyak 9.3 peratus, manakala tertinggi adalah di Sarawak membabitkan 66.7 peratus.

Sementara itu, sejak 24 Februari lalu hingga semalam, seramai 22,940,801 atau 97.5 peratus populasi dewasa telah lengkap divaksin, manakala 23,216,630 atau 98.7 peratus lagi menerima sekurang-kurangnya satu dos.

Seramai 15,425,524 atau 65.6 peratus individu dewasa lagi menerima dos penggalak.

Sejak 8 September 2021 hingga semalam pula seramai 2,841,412 atau 91.3 peratus remaja berusia 12 hingga 17 tahun telah lengkap divaksinasi, manakala 2,940,403 atau 94.5 peratus lagi menerima sekurang-kurangnya satu dos.

Keseluruhannya sejak Program Imunisasi Covid-19 Kebangsaan (PICK) dilancarkan Kerajaan Perikatan Nasional pada 24 Februari tahun lalu hingga semalam sebanyak lebih 68.37 juta dos vaksin telah diberikan kepada populasi Malaysia termasuk rakyat asing.

Daripada jumlah itu, 25,782,213 atau 78.9 peratus telah lengkap divaksinasi, manakala 27,379,023 atau 83.8 peratus lagi menerima sekurang-kurangnya satu dos.

Pecahan pemberian vaksin mengikut negeri sehingga 17 Mac 2022. – Sumber Covidnow KKM


Tutup sempadan jika kes harian lepasi 10,000: Pakar epidemiologi

Seorang pakar epidemiologi mencadangkan Malaysia menutup semula pintu sempadan sekiranya jangkitan Covid-19 meningkat, terutama susulan penularan varian Omicron yang lebih pantas menjangkiti.

Prof Madya Dr Malina Osman dari Universiti Putra Malaysia (UPM) memberi cadangan penutupan sempadan itu sebagai salah satu usaha mengekang penularan Covid-19 yang mula merebak di negara ini sejak awal 2020.

“Penutupan sempadan antara salah satu langkah yang boleh mengelakkan daripada kes meningkat sehingga 10,000 kes sehari,” katanya dipetik daripada laporan Utusan hari ini.

Setakat ini, pelaksanaan prosedur operasi standard (SOP) dan larangan ke negara berisiko mencukupi tetapi ia mungkin perlu diperketat jika berlaku ledakan kes dan sistem kesihatan dikompromi, katanya.

Pada masa sama beliau berkata kerajaan perlu terus memberi perhatian kepada pergerakan jemaah umrah, kerana didakwa ada yang tidak mematuhi prosedur operasi standard.

Semalam, kerajaan memutuskan pengembara yang pernah dijangkiti Covid-19 dan telah lengkap vaksinasi tidak perlu menjalani kuarantin wajib setibanya di Malaysia, namun masih perlu melakukan ujian pengesanan wabak menggunakan RTK antigen (Ag) di pintu masuk antarabangsa (PMA), berkuat kuasa hari ini.

Bagaimanapun, pengembara yang belum menerima vaksinasi lengkap atau tidak divaksin, mereka akan menjalani kuarantin wajib tujuh hari di stesen kuarantin setibanya di negara ini serta melakukan ujian pengesanan Covid-19. Berita berkaitan

Sementara itu, ramai netizen yang tidak berpuas hati dengan langkah kerajaan membenarkan individu tidak divaksin masuk ke negara ini, walaupun mereka dikehandaki menjalani kuarantin wajib.

Mereka menyifatkan rakyat sendiri seperti dianaktirikan apabila perlu mematuhi prosedur operasi standard (SOP) ketat, manakala rakyat asing yang tidak divaksin, bebas ke mana sahaja.


Air percuma sebulan bonus raya untuk rakyat Terengganu

Kerajaan Terengganu bersetuju memperluaskan bekalan air percuma sebanyak 20 meter padu pertama kepada semua pengguna kategori rumah tangga sempena bulan perayaan Aidilfitri.

Menteri Besar Terengganu, Datuk Seri Dr Ahmad Samsuri Mokhtar berkata, pemberian air percuma ini akan memberi manfaat kepada lebih 1.33 juta rakyat yang terdiri daripada isi rumah kategori rumah tangga.

“Sebelum ini, kerajaan negeri telah pun memberikan bekalan air percuma 20 meter padu kepada penerima bantuan eKasih, Majlis Agama dan Adat Melayu Terengganu (Maidam) dan penduduk PPRT.

“Ia bagi membantu rakyat negeri ini menghadapi suasana hari raya dalam keadaan ekonomi yang tidak menentu serta dalam situasi pandemik Covid-19,” katanya dalam satu kenyataan hari ini.

Beliau berkata, pemberian air percuma itu akan melibatkan perbelanjaan berjumlah hampir RM570,000 untuk tempoh selama sebulan bermula 1 Mei hingga 31 Mei 2021.

“Inisiatif ini diharapkan dapat meringankan impak keadaan ekonomi akibat wabak Covid-19 yang melanda dan sebagai tanda simpati serta prihatin kerajaan terutama di musim sambutan Aidilfitri tahun ini,” katanya.


MCA Batu tutup bilik gerakan, boikot kempen PRU

Setelah insiden penutupan beberapa bilik gerakan UMNO sebelum ini gara-gara tidak puas hati dengan pemilihan calon, kali ini MCA pula melakukan perkara sama dek marah kepada gabungan mereka, Barisan Nasional (BN), lapor Malaysiakini.

Difahamkan kemarahan bahagian itu berkait dengan pembahagian kerusi bagi Parlimen Batu.

Kejadian itu dirakam dalam video berdurasi 13 saat yang tular di media sosial dengan kapsyen, “Lagi pemberontakan dalaman BN! MCA boikot calon MIC Parlimen Batu”.

Melalui klip video itu, kelihatan sekumpulan lelaki menjerit sambil merentap sepanduk berwarna biru yang digantung.

Sebelum ini, Pengerusi BN, Datuk Seri Ahmad Zahid Hamidi mengumumkan calon Parlimen Batu, Datuk Kohilan Pillay daripada MIC namun sehari kemudian Presiden MCA, Datuk Seri Wee Ka Siong mengesahkan kerusi itu akan ditandingi calon MCA bukan MIC.

Katanya, keputusan itu dicapai hasil perbincangan dengan Zahid sebagai pertukaran kerana kerusi Parlimen Padang Serai telah pun diberikan kepada MIC.

MCA kemudian mengumumkan Yew Teong Look sebagai calon mereka di Parlimen itu namun Presiden MIC, Tan Sri SA Vigneswaran menegaskan calon MIC tetap bertanding di Parlimen Batu.

BN akhirnya mengesahkan Kohilan akan kekal sebagai calon gabungan itu untuk Parlimen  Batu.

Menurut laporan Sin Chew Daily, Yew dan Ketua Bahagian MCA Batu, Lim Beng Hean mengetuai kira-kira 20 orang menurunkan kain rentang dan menutup pusat operasi itu hari ini.

Yew enggan mendedahkan butiran lanjut namun katanya tindakan mereka hari ini adalah kerana MCA Bahagian Batu sangat marah.


18 kanak-kanak Uzbekistan maut minum ubat buatan firma India

Kementerian Kesihatan Uzbekistan berkata sekurang-kurangnya 18 kanak-kanak meninggal dunia selepas mengambil ubat jenis cecair yang dikeluarkan oleh pembuat ubat India, Marion Biotech.

Kementerian itu berkata 18 daripada 21 kanak-kanak yang mengambil sirap Doc-1 Max semasa menghidap penyakit pernafasan akut meninggal dunia selepas meminumnya.

Ia dipasarkan di laman web syarikat sebagai rawatan untuk gejala demam dan selesema.

Sekumpulan sirap itu mengandungi ethylene glycol, yang dikatakan oleh kementerian itu sebagai bahan toksik. Sirap itu diimport ke Uzbekistan oleh Quramax Medical, kata kementerian itu dalam kenyataannya yang dikeluarkan pada Selasa.

Kementerian itu juga berkata sirap itu diberikan kepada kanak-kanak di rumah tanpa preskripsi doktor, sama ada oleh ibu bapa mereka atau atas nasihat ahli farmasi, dengan dos yang melebihi dos standard untuk kanak-kanak.

Tidak dapat dipastikan sama ada semua atau mana-mana kanak-kanak telah mengambil lebih daripada dos standard, atau kedua-duanya.

Marion Biotech, Quramax Medical dan Kementerian Kesihatan India tidak segera menjawab permintaan Reuters untuk mendapatkan komen.

Sumber kerajaan India berkata kementerian kesihatan sedang meneliti perkara itu.

Pada Selasa, India melakukan pemeriksaan ke atas beberapa kilang ubat di seluruh negara untuk memastikan standard kualiti yang tinggi.

Insiden Uzbekistan susulan kejadian serupa di Gambia, di mana sekurang-kurangnya 70 kanak-kanak meninggal dunia setelah mengambil sirap ubat batuk dan selesema yang dibuat oleh Maiden Pharmaceuticals yang berpangkalan di New Delhi.

India dikenali sebagai “farmasi dunia” dan eksport farmaseutikalnya meningkat lebih daripada dua kali ganda sepanjang dekad lalu kepada AS$24.5 bilion pada tahun fiskal yang lalu.

Kementerian Kesihatan Uzbekistan berkata ia telah memecat tujuh pekerja kerana cuai setelah tidak menganalisis kematian tepat pada masanya dan tidak mengambil langkah yang diperlukan.

Kementerian itu berkata mereka juga telah mengenakan tindakan tatatertib terhadap beberapa “pakar”, tanpa menyatakan peranan pakar itu.

Ia juga mengeluarkan tablet dan sirap Doc-1 Max daripada semua farmasi. – Reuters


Tadbir negara ketika pandemik, rekod jelas keupayaan PN, kata Bersatu

Kerajaan Perikatan Nasional (PN) berjaya membantu rakyat melalui pelbagai pakej rangsangan ekonomi meski mentadbir negara dalam keadaan serba kekurangan dan cabaran susulan pandemik Covid-19.

Malah Naib Presiden Bersatu, Datuk Dr Radzi Jidin berkata ketika Tan Sri Muhyiddin Yassin menjadi Perdana Menteri pada 1 Mac 2020, kerajaan PN tidak mempunyai sebarang tawaran manifesto.

Sehubungan itu beliau yang juga calon PN bagi Parlimen Putrajaya berkata rekod itu jelas membuktikan keupayaan PN mentadbir negara jika rakyat memberikan mandat pada Pilihan Raya Umum ke-15 (PRU-15) ini.

“Ia jelas memberi impak yang cukup baik membolehkan ekonomi kita berada pada tahap pemulihan yang baik selepas kita keluar daripada pandemik Covid-19.

“Rekod kami jelas. PN menjadi kerajaan dan Tan Sri Muhyiddin menerajui negara tanpa sebarang janji tetapi anda lihat bahawa kita mampu menyampaikan perkhidmatan waktu negara berdepan pandemik dan pelbagai perkara yang tidak pernah terlintas berlaku dengan bantuan PENJANA sehingga kesannya kita dapat lihat sehingga ke hari ini,” katanya kepada pemberita selepas meninjau Pusat Pengeluaran Kertas Undi Pos P125 Putrajaya, hari ini, lapor BH.

Sebelum ini PN mengumumkan Muhyiddin sebagai calon Perdana Menteri ke-10 jika gabungan itu menang pada PRU-15, 19 November ini.


PMX enggan terima badan kajian kata tiada sokongan orang Melayu

Datuk Seri Anwar Ibrahim enggan menerima laporan satu tinjauan pendapat yang mendakwa beliau hanya mendapat 24% sokongan orang Melayu.

Perdana Menteri tidak dapat menerima hakikat laporan kajian dibuat oleh Ilham Centre yang berlangsung pada 11 hingga 27 Julai itu menganalisis maklum balas 2,416 responden di enam negeri yang akan berlangsungnya Pilihan Raya Negeri (PRN) esok.

“Saya tidak bersetuju.

“Ia satu analisis yang cacat, mungkin mereka (Ilham Centre) mengambil data di Kelantan dan membandingkan di Selangor.

“Tetapi di banyak lagi negeri, prestasi kita (kerajaan perpaduan) sangat baik. Saya sangat optimis,” katanya dipetik laporan FMT.

Dalam rumusan kajian itu, Ilham Centre berkata PRN akan menjadi ujian lapangan untuk menentukan corak sokongan orang Melayu di Semenanjung susulan perubahan trend pengundi pada Pilihan Raya Umum Ke-15 (PRU-15).

Katanya, 24% sokongan Melayu oleh responden berbeza dengan sokongan orang Cina (88%) dan India (81%) serta lain-lain (75%).

Secara keseluruhan 42% responden berkata mereka berpuas hati dengan prestasi Anwar.

Dalam segi populariti, kajian mendapati Anwar, kerajaan perpaduan dan polisi Madani mendapat markah tinggi di negeri dikuasai Pakatan Harapan iaitu Pulau Pinang, Selangor dan Negeri Sembilan.


Pharmaniaga guna dron hantar ubat

Pharmaniaga Bhd berjaya melakukan penghantaran peralatan perubatan farmaseutikal ke hospital dan klinik kerajaan menggunakan Kenderaan Udara Tanpa Pemandu atau dron.

Fasa pertama pembuktian konsep (POC) projek berkenaan dengan kod nama – Project Eagle – berjaya dilaksanakan di Pulau Pangkor, Perak membabitkan jarak sejauh 4.2 kilometer (km) dari jeti Manjung ke Klinik Kesihatan Pangkor, merangkumi penghantaran ubat-ubatan untuk rawatan perubatan kecemasan seberat tiga kilogram (kg).

Projek berkenaan dijangka menjadikan perkhidmatan penjagaan kesihatan lebih mudah diakses, terutama di kawasan terpencil dan mencabar dari segi geografi, tanpa menjejaskan keselamatan, integriti dan kualiti ubat-ubatan.

“Menerusi inisiatif ini, Pharmaniaga menyasarkan untuk mengurangkan masa dan kos penghantaran secara mendadak serta meningkatkan kecekapan rantaian bekalan memandangkan penghantaran menggunakan dron dianggarkan lima kali lebih cekap berbanding kaedah penghantaran konvensional yang memerlukan bot dan kenderaan lasak untuk menghantar ubat ke hospital dan klinik kerajaan,” kata Pharmaniaga dalam kenyataan hari ini.

Pharmaniaga berkata, POC adalah penghantaran perubatan dron jarak jauh pertama bagi produk farmaseutikal di atas air di Malaysia, diketuai oleh juruterbang wanita.

Pengarah Urusan Kumpulan Pharmaniaga, Datuk Zulkarnain Md Eusope, berkata Project Eagle akan membawa syarikat selangkah lebih dekat untuk melancarkan program berskala besar bagi penghantaran ubat-ubatan penting menerusi dron.

Menurutnya, cara penghantaran biasa menggunakan feri dari jeti di Manjung ke klinik di Pulau Pangkor akan mengambil masa kira-kira 30 minit, berbanding hanya 3.5 minit apabila menggunakan dron seperti yang dicatatkan.

“Walaupun cuaca tidak mengizinkan akibat hujan renyai dengan jarak penglihatan yang lemah disebabkan 100 peratus dilitupi awan, Project Eagle di Pulau Pangkor berjaya dilaksanakan.

“Teknologi dron canggih dari segi prestasi dan keberkesanan kos berbanding logistik tradisional, terutama apabila menghantar produk ke lokasi yang mencabar secara geografi. Penggunaan dron mempunyai potensi tinggi untuk digunakan ketika kecemasan dan tindak balas pantas yang mencabar secara geografi.

“Walaupun dalam ruang pendaratan yang sempit dan terhad, ia pendaratan yang tepat untuk dron Project Eagle menggunakan Kod QR. Ini benar-benar era peneraju dan baharu untuk mengangkut ubat-ubatan,” katanya.

Project Eagle akan diteruskan dengan beberapa lagi peringkat di lokasi dan rupa bumi yang berbeza, termasuk kawasan terpencil di Sabah dan Sarawak.

Penemuan daripada projek itu akan didokumen dan diserahkan kepada kementerian dan agensi kerajaan yang berkaitan.

Project Eagle disokong oleh Kementerian Kesihatan (KKM); Kementerian Sains, Teknologi dan Inovasi (MOSTI); Pusat Inovasi & Kreativiti Global Malaysia (MaGIC); Pihak Berkuasa Penerbangan Awam Malaysia; Boustead Holdings Bhd dan Meraque Services Sdn Bhd.


Banjir kilat: KL hampir lumpuh

Sekurang-kurangnya enam kawasan di sekitar ibu negara dilanda banjir kilat petang ini, 7 Mac 2022, susulan hujan lebat, dengan laluan di Terowong SMART terpaksa ditutup buat sementara.

Menurut Info Trafik Dewan Bandaraya Kuala Lumpur (DBKL) menerusi laman Twitter rasminya, enam kawasan terlibat ialah Terowong Tabung Haji, Terowong Chan Sow Lin, Jalan Pudu, Jalan Sri Permaisuri, Jalan Tun Razak dan Jalan Pahang.

Sementara itu, Lembaga Lebuhraya Malaysa menerusi hantaran di Facebook memaklumkan banjir kilat itu menyebabkan beberapa laluan terjejas antaranya di Besraya Expressway melibatkan laluan dari pusat bandar ke Salak Selatan, dari Kuchai ke Salak Jaya dan dari Kampung Malaysia ke Kuchai.

Selain itu banjir kilat di Lebuh Raya Kesas mengakibatkan empat lorong terhalang di Plaza Tol Awan Besar arah Barat serta hanya satu lorong boleh dilalui di KM48.3 arah Timur menuju ke persimpangan Sukom.

Banjir kilat juga mengakibatkan penutupan sementara laluan di Terowong SMART melibatkan laluan masuk terowong dari Taman Desa dan Cheras menghala ke pusat bandar serta susur keluar terowong dari pusat bandar menghala ke Cheras.

Sementara itu Bernama melaporkan Jabatan Meteorologi Malaysia (MetMalaysia) mengeluarkan amaran ribut petir dan hujan lebat diramal berlaku di beberapa negeri sehingga jam 7 malam ini.

Amaran yang dikeluarkan MetMalaysia pada jam 2.50 petang tadi menyatakan, kawasan terlibat di Kedah adalah Yan, Kuala Muda, Baling, Kulim dan Bandar Baharu; Pulau Pinang (Seberang Perai Utara, Seberang Perai Tengah dan Seberang Perai Selatan), Pahang (Raub, Bentong, Temerloh, Maran, Bera dan Rompin) dan Perak.

Turut terlibat Selangor, Kuala Lumpur, Putrajaya, Negeri Sembilan, dan Melaka, sementara Johor melibatkan Tangkak, Segamat, Muar, Batu Pahat, Kluang, Pontian, Kulai dan Johor Bahru, Sabah di Pantai Barat (Tuaran dan Ranau) serta Sandakan (Tongod).


Sekolah bukan tempat tanam perpecahan kaum: Halimah

Sekolah perlu menjadi institusi perpaduan dan bukan tempat untuk menanam perpecahan kaum dalam kalangan pelajar sehingga menimbulkan isu perkauman kelak, kata Datuk Halimah Mohamed Sadique.

Menteri Perpaduan Negara itu menyifatkan isu melibatkan pengasingan aktiviti sukan mengikut kaum di sebuah sekolah menengah di Batu Pahat baru-baru ini sebagai tidak wajar berlaku dan sepatutnya pihak sekolah mengkaji terlebih dahulu sebelum membuat keputusan sedemikian.

“Pihak Kementerian Pendidikan juga sudah respons dan menyatakan kekesalan atas apa yang berlaku. Saya harap selepas ini pengurusan peringkat sekolah, guru besar, pengetua ambil berat perkara ini.

“Jangan kita mulakan bibit-bibit perpecahan yang kita sendiri tanamkan dalam kalangan pelajar sekolah bermula dari awal lagi dengan perkara-perkara tidak sepatutnya,” katanya dipetik Utusan Malaysia.

Jelasnya, sekolah sepatutnya dijadikan tempat permulaan untuk menyemai perpaduan dikalangan para pelajar dan perlu berterusan sehingga ke sekolah menengah.

“Sepatutnya kita semaikan nilai perpaduan dalam kalangan masyarakat dengan memulakan dari awal lagi melalui aspek pendidikan awal kanak-kanak, sekolah rendah sehingga ke sekolah menengah,” katanya.

Baru-baru ini, tular dalam media sosial sebuah sekolah mengeluarkan surat yang meletakkan syarat kaum bagi pendaftaran aktiviti kokurikulum pelajar Tingkatan 1 yang antaranya menyebut kelab bahasa Cina hanya terbuka untuk pelajar kaum Cina, bola sepak (Melayu), bola keranjang (Cina), ping pong (Cina), bola jaring (Melayu) dan sepak takraw (Melayu).

Pentadbiran Sekolah Menengah Kebangsaan (SMK) Dato Bentara Luar memohon maaf atas insiden terbabit menerusi Pengetuanya, Abdul Razak Hamid yang mengakui pihaknya terlepas pandang isu perkauman dalam maklumat pendaftaran dan penyertaan dalam aktiviti kokurikulum selain berjanji ia tidak akan berulang.


PN yakin peneroka ingat hutang dihapus, sokong ketika PRU-15

Perikatan Nasional (PN) yakin menang di semua kerusi yang majoriti pengundinya adalah peneroka Felda dalam Pilihan Raya Umum Ke-15 (PRU-15) pada 19 November akan datang.

Ini berdasarkan keyakinan bahawa Kerajaan PN di bawah pimpinan Tan Sri Muhyiddin Yassin sebelum ini, telah membebaskan peneroka Felda daripada hutang yang tertunggak sejak zaman UMNO dan Barisan Nasional (BN).

Setiausaha Agung PN Datuk Seri Hamzah Zainudin berkata peneroka Felda sekarang ini bukan lagi deposit tetap UMNO dan BN, malah mereka telah sedar pemimpin mana yang membantu mereka selama ini.

Katanya, pengundi sudah maklum segala bayaran hutang Felda melibatkan berbilion-bilion ringgit diselesaikan ketika negara ditadbir PN di bawah Muhyiddin.

“Kalau kita benar-benar berterima kasih, berterima kasihlah kepada mereka yang menyelesaikan masalah kita.

“Sebab itu saya yakin dengan budaya rakyat kita, mereka akan berterima kasih kepada insan yang sudah menyelesaikan masalah mereka.

“Saya berharap warga Felda di seluruh negara berfikir dan memilih mereka yang benar-benar prihatin terhadap rakyat,” katanya pada sidang media selepas taklimat PRU-15 dan persiapan Monsun Timur Laut di Ibu Pejabat Polis Kontijen Kelantan, di Kota Bharu, hari ini (28 Oktober 2022).

Hadir sama Ketua Polis Negara, Tan Sri Acryl Sani Abdullah Sani dan Ketua Setiausaha Kementerian Dalam Negeri, Datuk Seri Wan Ahmad Dahlan Abdul Aziz.

Mengulas lanjut, Hamzah yang juga Menteri Dalam Negeri meminta peneroka Felda sedar kerana Muhyiddin sudah membuktikan kesungguhannya membantu mereka sebelum ini.

“Kita sudah buktikan yang kita juga mampu menguruskannya (isu Felda) dengan baik,” katanya.

Pada 7 Julai 2021, iaitu tatkala negara sedang berdepan pandemik Covid-19 di mana rakyat tidak dapat bekerja dan menguruskan ekonomi dengan baik, kerajaan PN bersetuju untuk melupuskan sebahagian pinjaman peneroka berjumlah RM8.3 bilion.

Ia akan dilaksanakan melalui inisiatif pelarasan pinjaman peneroka secara bersyarat terutama bagi generasi awal.

Susulan pelupusan hutang itu, purata bayaran balik pinjaman pula dijangka berkurangan daripada sekitar RM800 hingga RM1,000, kepada hanya RM250 hingga RM300 sebulan bagi peneroka sawit dan serendah RM150 bagi peneroka getah iaitu satu kadar yang sangat munasabah dan mampu dibayar oleh mereka.


‘Datuk bandar’ bincang keselamatan Selatan Filipina bukan ceroboh Sabah

Perjumpaan 19 datuk bandar di Selatan Filipina baru-baru ini bertujuan membincangkan langkah menjaga keselamatan wilayah itu daripada ancaman pengganas, bukannya merancang untuk menghantar ‘tentera diraja Sulu’ menceroboh Sabah.

Namun, berita pertemuan itu telah dimanipulasi oleh pihak yang cemburu dengan ketenteraman dan keamanan dikecapi rakyat Sabah serta Malaysia amnya.

Kelmarin, akhbar berpangkalan di Hong Kong, South China Morning Post (SCMP) yang memetik sumber mendakwa satu mesyuarat rahsia melibatkan 19 datuk bandar diadakan bagi membincangkan mengenai rancangan merekrut 600 individu untuk menyerang Sabah serta menghantar pengintip.

Menurut laporan media tersebut, pertemuan itu diatur oleh pegawai kanan kerajaan tempatan di selatan Filipina.

Mesyuarat yang diadakan pada 1 Disember itu dikendalikan oleh seorang pegawai tempatan wilayah Sulu, yang mengumpulkan 19 datuk bandar Kepulauan Sulu bagi membincangkan rancangan menubuhkan “Tentera Diraja Sulu” dengan sasaran merekrut sehingga 600 anggota untuk menyerang Sabah, lapor SCMP.

Sumber itu berkata Februari 2022 dilihat sebagai waktu terbaik untuk melakukan serangan sebagai ‘memperingati’ pencerobohan ke atas Sabah lapan tahun lalu oleh pejuang Sulu, kata sumber itu.

Mengulas laporan itu, Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Hazani Ghazali berkata perjumpaan itu ada kaitan dengan usaha menjaga keselamatan dan rancangan mempertahankan kawasan itu daripada elemen yang menggugat keselamatan, bukan merancang plot baharu untuk menawan Sabah.

“Berita palsu berkenaan telah dimanipulasi individu tertentu yang cemburu dengan keamanan dan keselamatan dikecapi negeri ini serta Malaysia keseluruhannya.

“Maklumat itu tidak sahih, kita dapat maklumat perjumpaan itu fokus untuk keselamatan di sana bagi mempertahankan diri mereka daripada elemen pengganas, lawless elements dan sebagainya, kemudian mereka hendak menjemput lebih ramai pelabur masuk.

“Maklumat ini dimanipulasi, ini bukan perlakuan daripada negeri tapi lebih kepada individu. Walau apapun kita di pihak keselamatan sentiasa bersedia, Sabah dan seluruh Malaysia kita sentiasa bersedia, ini bumi kita tetap kita akan pertahankan,” katanya pada sidang media di Kota Kinabalu hari ini.

Terdahulu, beliau menghadiri Majlis Serah Terima Tugas Komander Eastern Command daripada Datuk Ahmad Fuad Othman kepada Hamzah Ahmad, disaksikan Ketua Menteri Datuk Hajiji Noor dan Pesuruhjaya Polis Sabah Datuk Idris Abdullah yang juga hadir.


Zahid kata parti tunggang agama tak diredai Allah, gagal tubuh kerajaan

Presiden UMNO, Datuk Seri Ahmad Zahid Hamidi berkata, mana-mana parti yang menjadikan Islam sebagai tunggangan mereka tidak akan mendapat keredaan Allah.

Memetik laporan FMT, Zahid berkata terbukti apabila ada parti yang memenangi banyak kerusi pada Pilihan Raya Umum Ke-15 (PRU-15) gagal membentuk kerajaan, sebaliknya UMNO yang tidak memenangi banyak kerusi dapat menganggotai kerajaan perpaduan.

“Kalau siasah jadi matlamat dan Islam jadi tunggangan, biarpun kerusi yang diperolehi banyak, tetapi tidak jadi kerajaan kerana tidak ada reda daripada Allah,” kata Timbalan Perdana Menteri kerajaan Pakatan Harapan-Barisan Nasional (PH-BN) itu tanpa menamakan mana-mana parti.

“Biarpun sedikit, tapi kita (UMNO) jadi kerajaan, maka gunakan kedudukan itu bukan untuk menzalimi sesiapa, sebaliknya kita mahu menjaga Islam dengan benar.”

FMT juga melaporkan bahawa Presiden UMNO itu berkata, parti pimpinannya tidak pernah menyalahgunakan ayat al-Quran, ijmak ulama untuk kepentingan politik yang sempit.

“Politik hanyalah alat, matlamat adalah agama. Kalau kita berniat memperkuatkan agama, kalau kita menjaga Allah, dia pasti menjaga kita,” katanya.

Beliau berkata demikian ketika merasmikan program Liqa’ Perdana Ilmuwan Ahli Sunnah Wal Jamaah bersama Timbalan Perdana Menteri di Putrajaya, malam tadi (17 Februari 2023).

Zahid turut menasihatkan ulama yang terjun ke bidang politik tidak menggunakan ayat al-Quran serta Hadis mengikut selera bagi menyucikan niat tertentu.


Najib, Rosmah tak hadir periksa 11,991 unit barang kemas

Mahkamah Tinggi Kuala Lumpur hari ini diberitahu bahawa wakil syarikat barang kemas, Global Royalty Trading SAL dari Lubnan telah memeriksa secara fizikal ke atas 11,991 unit barang kemas yang disimpan di bilik kebal Bank Negara Malaysia (BNM).

Barang kemas itu antara pelbagai barangan yang disita polis dari premis milik Obyu Holdings Sdn Bhd di Pavilion Residences pada Mei 2018, yang didakwa berkaitan dengan skandal dana 1Malaysia Development Berhad (1MDB).

Bernama melaporkan perkara itu dimaklumkan oleh Timbalan Pendakwa Raya Faten Hadni Khairuddin ketika dihubungi pemberita selepas pengurusan kes di hadapan Hakim Mahkamah Tinggi Datuk Muhammad Jamil Hussin hari ini.

“Dalam prosiding hari ini, pihak pendakwaan memaklumkan kepada mahkamah bahawa peguam dan wakil syarikat Global Royalty hadir untuk menjalankan pemeriksaan secara fizikal bermula 25 Oktober sehingga 3 November lalu.

“Namun, peguam-peguam yang mewakili Datuk Seri Najib Razak dan isteri Datin Seri Rosmah Mansor memberitahu mahkamah bahawa anak guam mereka tidak dapat hadir dan melepaskan hak (forego) untuk pemeriksaan barang kemas itu.

“Ini kerana Datin Seri Rosmah perlu ke Singapura untuk melawat anak perempuannya manakala Datuk Seri Najib terlibat dalam tugasnya di Parlimen,” kata Faten Hadni.

Sementara itu, peguam Datuk David Gurupatham yang mewakili Global Royalty berkata pemeriksaan fizikal itu dilakukan oleh ejen syarikat barang kemas tersebut, Kelvin Chai berikutan pemilik syarikat berkenaan, Samer Halimeh tidak dapat memasuki Malaysia berikutan pandemik Covid-19.

Peguam Azamuddin Abd Aziz dan Nur Syahirah Hanapiah yang mewakili Najib dan Rosmah turut mengesahkan perkara tersebut dan memaklumkan bahawa mahkamah telah menetapkan 22 Nov untuk pengurusan kes selanjutnya.

Najib, Rosmah dan Samer merupakan pihak ketiga ingin menuntut barang kemas, dalam permohonan lucut hak difailkan pendakwaan terhadap Obyu Holdings yang dimiliki Tan Sri Bustari Yusof.

Pada 25 Julai tahun lalu, Najib dan Rosmah telah memeriksa sebanyak 306 beg tangan, 401 jam tangan, 16 aksesori jam tangan dan 234 cermin mata yang turut disita dari premis sama.

Pada 2019, pihak pendakwaan memfailkan permohonan pelucuthakan terhadap Obyu Holdings bagi menyita pelbagai barang termasuk 11,991 unit barang kemas, 401 utas jam tangan dan 16 jam tangan aksesori, 234 pasang cermin mata dan 306 beg tangan serta wang tunai dalam pelbagai denominasi berjumlah RM114,164,393.44.

Wang dan barang kemas itu dirampas oleh pihak berkuasa kerana didakwa terlibat dengan skandal dana 1MDB.


India catat 386,452 kes baharu, program vaksinasi ditangguh

Mumbai, ibu negeri Maharashtra, pada Jumaat menghentikan program vaksinasi kepada penduduk kota terpadat di India, di tengah-tengah peningkatan kes Covid-19 yang kini dianggap ‘tsunami’.

Program vaksinasi itu dihentikan sehingga Ahad ini berikutan kekurangan bekalan vaksin.

Secara paradoks, India adalah pengeluar vaksin terbesar di dunia, tetapi negara itu kehabisan bekalan untuk membuat dos bagi menyelamatkan nyawa bagi rakyatnya sendiri.

Pada Jumaat sahaja, India mencatatkan rekod baharu tertinggi sembilan hari berturut-turut dengan 386,452 kes dalam tempoh 24 jam menjadikan jumlah keseluruhan jangkitan Covid-19 di negara itu kepada 18,762,976.

Data Kementerian Kesihatan dan Kebajikan Keluarga India juga melaporkan 3,498 kematian dicatatkan dalam tempoh itu menjadikan keseluruhan yang terbunuh akibat pandemik berkenaan kepada 208,330.

Vaksinasi tidak akan diberikan di Mumbai mulai hari ini, kata Perbadanan Perbandaran Mumbai dalam kenyataan pada Jumaat.

Sebelum ini, perbadanan itu menetapkan 1 Mei sebagai tarikh untuk memulakan vaksinasi pada individu berusia 18 hingga 45 tahun kerana orang muda dilihat sangat mudahdijangkiti virus gelombang kedua itu.

September lalu, media India melaporkan jangkitan dan kematian akibat Covid-19 mulai berkurangan, seolah-olah mereka sudah berjaya menangani penularan pandemik berkenaan.

Susulan itu, jemputan perkahwinan mula diedarkan di negara yang terkenal dengan majlis pernikahan secara besar-besaran dengan dihadiri ribuan tetamu.

Perhimpunan politik disambung menjelang pilihan raya negeri di beberapa bahagian negara itu, dan Perdana Menteri, Narendra Modi sendiri turut menyertai kempen membantu sekutunya sehingga menarik ribuan penyokong Bharatiya Janata Party.

Kumbh Mela, perhimpunan agama Hindu, penuh sesak dengan orang ramai di sepanjang Sungai Gangga di kaki Gunung Himalaya, sehingga dianggarkan disertai seramai 3.5 juta orang pada awal April.

“Semuanya telah terbuka, dan kami menyangka virus itu telah hilang. Keadaan itu membuat orang ramai leka dan tidak mengambil langkah berjaga-jaga,” kata Dr Shahid Jameel, seorang ahli virologi Sekolah Biosains, Universiti Asoka, India.

Ketika negara itu semakin bebas, varian yang lebih mudah menular dan lebih sukar dikawal menular.

“Urutan data ujian Covid-19 menunjukkan pelbagai varian, termasuk B.1.1.7 dan B.1617, menjangkiti semakin ramai orang. Perkara ini perlu dijadikan iktibar,” katanya. – Agensi


PRN Johor: SPR keluarkan lebih 36,000 kertas undi pos

Suruhanjaya Pilihan Raya (SPR) telah mengeluarkan 36,729 kertas undi pos kepada individu yang berhak mengundi secara pos pada Pilihan Raya Negeri (PRN) Johor.

Setiausaha SPR Datuk Ikmalrudin Ishak berkata pengeluaran kertas undi pos itu dijalankan petugas pilihan raya di semua 56 kawasan Dewan Undangan Negeri (DUN) sejak Selasa hingga semalam, seperti diperuntukkan di bawah Peraturan 3, Peraturan-Peraturan Pilihan Raya (Pengundian Pos) 2003.

Beliau berkata semua kertas undi pos terdiri daripada 28,421 kategori Borang 1A (petugas pilihan raya, ahli/pegawai SPR, anggota polis, anggota tentera dan petugas media), manakala 7,814 undi pos bagi kategori Borang 1B (warganegara Malaysia yang berada di luar negara), lapor Bernama.

“Sebanyak 118 kategori Borang 1C (sembilan agensi dalam sektor keselamatan dan kesihatan) dan 376 pengundi tidak hadir (PTH) luar negara,” katanya dalam kenyataan hari ini.

Beliau berkata proses pengeluaran kertas undi pos tersebut dijalankan dengan kehadiran wakil calon daripada semua parti atau individu bertanding.

Ikmalrudin mengingatkan semua pengundi pos supaya membuat penandaan pada kertas undi, mengisi dengan lengkap dan betul borang Pengisytiharan Identiti (Borang 2) serta segera mengembalikannya kepada Pegawai Pengurus DUN berkenaan sebelum 5 petang pada hari pengundian.

“Pengundi juga diingatkan agar sentiasa menjaga kerahsiaan undi masing-masing dengan tidak merakam gambar kertas undi pos dan menularkannya di laman media sosial,” katanya.

SPR menetapkan 12 Mac ini sebagai hari pengundian PRN Johor manakala pengundian awal pada 8 Mac.


Jemaah umrah tipu sijil vaksinasi perlu bertaubat

Timbalan Mufti Perak Datuk Zamri Hashim mana-mana pihak yang melakukan penipuan, termasuk memalsukan sijil vaksinasi, perlu bertaubat dan tidak mengulangi perbuatan itu.

Menurutnya, walaupun menurut hukum dan syarat ibadah itu adalah sah namun belum tentu mendapat kebaikan mabrur kerana melakukan penipuan.

“Kalau ikut hukum dan syarat, ibadah itu sah. Namun, walaupun sah belum tentu mabrur, diterima.

“Kepada yang sudah terlanjur melakukan perbuatan itu (menipu sijil vaksin), bertaubatlah kepada Allah dan jangan ulangi semula,” katanya mengulas isu jemaah umrah yang tidak menerima vaksin Covid-19 tatapi boleh keluar negara.

Kelmarin, Menteri Kesihatan Khairy Jamaluddin mendedahkan terdapat jemaah umrah yang dijangkiti varian Omicron tidak menerima sebarang vaksin dan dibenarkan pergi mengerjakan ibadah itu.

Khairy berkata, pihaknya juga sedang menyiasat sama ada mereka yang tidak divaksinasi terbabit, disebabkan faktor kesihatan atau enggan divaksinasi.

Zamri berkata perbuatan memalsukan sijil pelalian vaksinasi untuk mengerjakan ibadah umrah menzalimi pihak lain dan individu yang melakukannya perlu bertaubat.

Jika tidak dibendung, perbuatan itu akan menjadi amalan yang mencalarkan imej agama dan negara, katanya.

“Yang pasti, tiada siapa kata boleh menipu. Disebabkan dia, nanti sijil vaksin sudah tidak lagi boleh dipercayai.

“Dia akan menzalimi orang yang benar-benar memiliki sijil vaksin sah. Dia buka peluang untuk zalimi pihak lain,” katanya.


ADUN UMNO masih Ketua Pembangkang di DUN Selangor, kata Speaker

Datuk Rizam Ismail (UMNO-Sungai Tawar) masih belum menghantar surat letak jawatan sebagai ketua pembangkang di Selangor, kata Speaker Dewan Selangor Ng Suee Lim.

Walaupun sudah bekerjasama di peringkat pusat antara kerajaan Pakatan Harapan (PH) dengan UMNO, namun senario tersebut tidak berlaku di Selangor.

Beliau berkata demikian mengulas usul daripada Datuk Seri Mohamed Azmin Ali (Bersatu-Bukit Antarabangsa), yang mencadangkan Datuk Dr Ahmad Yunus Hairi (Pas-Sijangkang) menjadi ketua pembangkang di negeri tersebut, semasa Sidang Dewan Undangan Negeri (DUN) Selangor hari ini, menurut laporan Bernama.

Ng bagaimanapun memaklumkan, Rizam perlu menghantar surat peletakan jawatan sebagai ketua pembangkang kepadanya, sebelum perlantikan jawatan tersebut dibuat olehnya.

“Dalam Dewan, tidak boleh dengar cakap-cakap dan ia tidak boleh dibawa (ke dalam DUN), kena fakta, ada surat (daripada Rizam) dan sebagainya.

“Malah beliau (Mohamed Azmin) tiba-tiba mewakili UMNO, saya pun terkejut, sepatutnya Rizam beri surat (peletakan jawatan) kepada saya,” katanya kepada pemberita di sini hari ini.

Bagaimanapun Ng memaklumkan, jawatan ketua pembangkang di negeri itu lebih sesuai disandang oleh Mohamed Azmin, atas faktor pengalaman dan jawatan yang pernah dipegang beliau, berbanding Ahmad Yunus.

Malah beliau berkata bekas Menteri Industri dan Perdagangan Antarabangsa (MITI) itu yang kini bukan Ahli Parlimen, mempunyai lebih banyak masa terluang untuk menjadi Ketua Pembangkang di Selangor bagi memainkan peranan menimbal balik dasar kerajaan negeri.

Ng turut menjelaskan, sekiranya jawatan ketua pembangkang tersebut disahkan kosong, beliau akan meminta blok pembangkang terbesar di Selangor untuk mencadangkan satu nama kepadanya, sebelum keputusan lantikan dibuat.

“Mungkin hari ini Rizam sibuk ada urusan, tapi kita akan beri ruang kepada blok pembangkang untuk membahaskan dalam masa yang diberikan,” katanya.

Terdahulu, Mohamed Azmin dalam Persidangan DUN Selangor bangun dan membacakan Peraturan Mesyuarat ke-87, meminta Ng mengeluarkan petua berkenaan kedudukan Ketua
Pembangkang DUN Selangor yang disandang Rizam, berikutan situasi politik semasa dengan UMNO lebih selesa bersama Pakatan Harapan.

“Semalam saya ada berbincang dengan ADUN Sungai Air Tawar (berhubung jawatan itu) dan beliau sedia untuk menyerahkan tugas dan tanggunjawab pihak pembangkang ini kepada pihak kami. Sudah tentu peranan Ketua Pembangkang itu penting dalam membahaskan (hal) rakyat Selangor. Jadi saya nak dapatkan petua dari Speaker berhubung keadaan ini.

“Penting untuk DUN Selangor ini mewujudkan suasana yang cukup sihat dengan adanya pembangkang yang efektif dan berkesan, jadi saya pohon Speaker dengan saya mencadangkan Yang Berhormat Sijangkang sebagai Ketua Pembangkang DUN Selangor,” katanya.


Pemimpin veteran UMNO berdepan kes mahkamah dapat kebenaran sementara pasport

Mahkamah Rayuan memberi kebenaran sementara pasport kepada Tan Sri Mohd Isa Abdul Samad yang sedang berdepan perbicaraan kes untuk menunaikan umrah.

Bekas Pengerusi FELDA yang sedang dibicarakan itu akan menunaikan umrah bulan depan dan permohonannya mendapat kelulusan selepas tiga tiga hakim Mahkamah Rayuan yang dipengerusikan Datuk Seri Kamaludin Md Said bersama Datuk Hashim Hamzah dan Datuk Azman Abdullah membenarkannya diberi pasport sementara.

Panel terbabit membenarkan pasport Mohd Isa yang juga bekas Menteri Besar Negeri Sembilan dikembalikan kepadanya untuk ibadah umrah bermula 10 hingga 23 Februari dan dipulangkan semula kepada mahkamah pada 7 Mac ini.

Permohonan berkenaan yang dibuat oleh peguam bela Mohd Isa, Mohamed Baharudeen Mohamed Ariff, pada 10 Januari lalu tidak dibantah oleh Timbalan Pendakwa Raya, Afzainizam Abdul Aziz.

Pasport itu dipersetujui untuk diserahkan pada 7 Mac ini kerana ia adalah tarikh Mahkamah Rayuan mendengar rayuan Mohd Isa terhadap sabitan dan hukuman enam tahun penjara serta denda bagi kesalahan rasuah berkaitan pembelian sebuah hotel di Sarawak.

Pada 3 Februari 2021, Mahkamah Tinggi Kuala Lumpur mensabitkan Mohd Isa, 74, atas sembilan pertuduhan rasuah berjumlah RM3 juta berkaitan pembelian Merdeka Palace Hotel & Suites di Kuching, Sarawak oleh FELDA.

Kesalahan itu didakwa dilakukan di Tingkat 49, Menara FELDA, Platinum Park, No 11, Persiaran KLCC, di sini antara 21 Julai 2014 hingga 11 Disember 2015.

Hakim Datuk Mohd Nazlan Mohd Ghazali, menjatuhkan hukuman penjara enam tahun bagi setiap pertuduhan menjadikan jumlah keseluruhan 54 tahun serta denda RM15.45 juta atau dipenjara 18 tahun jika gagal membayar denda berkenaan.

Bagaimanapun, Mohd Isa hanya perlu menjalani hukuman penjara enam tahun apabila mahkamah memerintahkan supaya semua hukuman penjara itu berjalan serentak.

Mahkamah menaikkan jumlah jaminan daripada RM800,000 kepada RM1.5 juta, di samping menetapkan tertuduh perlu melaporkan diri di balai polis berdekatan setiap bulan hingga rayuan selesai.


Banyak negeri belum bincang solat tanpa penjarakan: Laporan

Aktiviti solat berjemaah di masjid dan surau yang boleh dilaksanakan tanpa penjarakan fizikal apabila negara memasuki Fasa ‘Peralihan Ke Endemik’ bermula 1 April ini, masih belum dibincangkan di kebanyakan negeri.

Bernama yang membuat tinjauan di seluruh negara mendapati kebanyakan Jabatan Agama Islam belum membincangkan ketetapan baharu itu.

Di KEDAH, Pengarah Jabatan Hal Ehwal Agama Islam Negeri Kedah (JHEAIK) Datuk Mohd Yusri Md Daud berkata ketetapan baharu mengenai perkara itu adalah tertakluk kepada perkenan Sultan Kedah Al Aminul Karim Sultan Sallehuddin Almarhum Sultan Badlishah.

“Buat masa ini mesyuarat bagi menentukan perkara itu masih belum diadakan,” katanya.

Di PERAK, Pengarah Jabatan Agama Islam Perak (JAIPk) Datuk Mohd Yusop Husin berkata perbincangan berhubung perkara itu akan diadakan dalam masa terdekat dan keputusannya akan dimaklumkan kelak.

Di PULAU PINANG, Yang Dipertua Majlis Agama Islam Negeri Pulau Pinang (MAINPP) Datuk Ir Ahmad Zakiyuddin Abdul Rahman yang juga Timbalan Ketua Menteri 1 Pulau Pinang berkata meskipun perbincangan belum dibuat, pihaknya bersedia untuk mengikut saranan berkenaan.

“Kami belum buat keputusan lagi berhubung aktiviti di masjid dan surau tanpa penjarakan fizikal, namun secara dasarnya jika itu (cadangan) yang disyorkan, kami akan ikut ke arah tersebut,” katanya.

Di TERENGGANU, Pengerusi Jawatankuasa Pembangunan Insan, Dakwah Dan Penerangan negeri, Mohd Nor Hamzah berkata ketetapan berhubung pemansuhan penjarakan fizikal bagi solat jemaah di semua masjid dan surau di negeri itu masih belum diputuskan, dan menegaskan ia hanya boleh ditentukan dengan perkenan Sultan Terengganu Sultan Mizan Zainal Abidin.

Di PERLIS, Exco Hal Ehwal Agama Islam negeri Ruzaini Rais berkata kerajaan negeri menunggu perkenan Raja Perlis Tuanku Syed Sirajuddin Putra Jamalullail berhubung kelonggaran baharu itu.

Di SARAWAK, Menteri bertanggungjawab Hal Ehwal Islam Sarawak Datuk Dr Abdul Rahman Junaidi berkata ketetapan solat jemaah tanpa penjarakan fizikal masih belum dibincangkan oleh Majlis Islam Sarawak (MIS).

Beliau berkata buat masa ini, prosedur operasi standard (SOP) yang dikeluarkan MIS berkuat kuasa 7 Jan lepas berhubung aktiviti solat di masjid dan surau di Sarawak masih terpakai.

Bagaimanapun, di sebalik kebanyakan negeri masih belum membincangkannya, PAHANG menjadi satu-satunya negeri yang telah bermesyuarat bagi membincangkan perkara itu.

Ketua Pegawai Eksekutif Majlis Ugama Islam dan Adat Resam Melayu Pahang (MUIP) Datuk Ahmad Hairi Hussain ketika dihubungi memaklumkan ketetapan berhubung pemansuhan jarak bagi solat jemaah di negeri ini, telah dibincangkan dan perinciannya akan dimaklumkan kepada orang ramai selewat-lewatnya pada minggu depan.

Semalam, Perdana Menteri Datuk Seri Ismail Sabri Yaakob mengumumkan bahawa aktiviti solat berjemaah di masjid dan surau serta upacara sembahyang di rumah ibadat selain Islam, boleh dilaksanakan tanpa penjarakan fizikal bermula Fasa ‘Peralihan Ke Endemik’ 1 April ini.


1,737 kes baharu, tiga kematian

Jumlah jangkitan harian Covid-19 di seluruh negara dalam tempoh 24 jam semalam (Isnin, 24 Oktober 2022) turun kepada 1,737 kes berbanding 2,054 yang dicatat pada Ahad, lapor Kementerian Kesihatan (KKM), hari ini.

Daripada jumlah itu, 1,736 adalah kes tempatan, manakala satu sahaja kes import.

Angka itu menjadikan jumlah kumulatif positif Covid-19 sejak 25 Januari 2020 hingga semalam meningkat kepada 4,883,796 kes, dengan4,820,355 pesakit telah sembuh, termasuk 2,118 yang pulih semalam.

Menurut data laman sesawang Github KKM, daripada jumlah kes baharu itu, 1,311 kes melibatkan individu yang telah menerima suntikan dos penggalak; 281 kes (penerima dua dos); 136 kes (individu tidak divaksinasi); dan sembilan kes (individu belum lengkap divaksinasi).

Sementara itu, data laman sesawang KKMNOW juga menunjukkan sehingga kini 26,994 kes masih aktif, turun berbanding 27,378 kes yang dilaporkan sehingga Ahad.

Daripada jumlah itu, 25,900 pesakit masih menjalani kuarantin di rumah (26,275 pesakit pada Ahad); 1,042 dirawat di hospital, turun berbanding 1,060 pada Ahad.

Seramai 52 pesakit dimasukkan ke unit rawatan rapi (43 pada Ahad), dengan 19 daripadanya memerlukan alat bantuan pernafasan (16 Ahad).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, KKM juga memaklumkan tiga pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau brought in death (BID).

Dua daripada kes kematian itu direkodkan di Selangor, manakala satu kes BID di Melaka.

Rekod itu menjadikan jumlah pesakit yang meninggal dunia sejak kes pertama dilaporkan pada 17 Mac 2020 lalu hingga semalam kekal pada 36,447 kes, termasuk 7,754 kes BID.


PRN Melaka: Ismail Sabri janji cuba elak pertembungan parti kerajaan

Naib Presiden UMNO Datuk Seri Ismail Sabri Yaakob berkata beliau sedang berusaha untuk mengelak pertembungan antara parti-parti dalam kerajaan pada Pilihan Raya Negeri (PRN) Melaka 20 November ini.

Menurutnya Majlis Tertinggi (MT) UMNO telah memberi mandat kepada beliau untuk berunding dan berbincang dengan parti lain dalam Kerajaan Persekutuan untuk mengelak pertembungan.

Perdana Menteri berkata ada pihak lain yang akan mendapat keuntungan dan faedah daripada pertembungan sesama parti dalam kerajaan pada PRN Melaka.

“Memang mereka tunggu sahaja ingin melihat supaya parti kerajaan ini bertembung, mereka yang untung, ibarat antan sama antan berlaga, ayam tepi lesung yang kenyang,” katanya dalam sidang media selepas merasmikan Majlis Sambutan Hari Belia Negara 2021, hari ini.

UMNO sebelum ini memutuskan untuk meneruskan persefahaman dengan PAS bagi menghadapi PRN Melaka, tetapi tidak menyatakan apa-apa kerjasama dengan Bersatu dan Perikatan Nasional (PN), sebaliknya mengekalkan keputusan Perhimpunan Agung (PAU) 2020 lalu.

Sebelum ini, Presiden UMNO Datuk Seri Ahmad Zahid Hamidi telah dua kali membuat kenyataan menolak kerjasama dengan PN dan Bersatu pada PRN Melaka, namun MT yang bermesyuarat Khamis lalu menghulurkan tangan kepada PAS.

PRN Melaka diadakan susulan pembubaran Dewan Undangan Negeri Melaka pada 4 Okt lepas apabila empat Ahli Dewan Undangan Negeri (ADUN) menarik sokongan terhadap kepimpinan Ketua Menteri, Datuk Seri Sulaiman Md Ali.

Suruhanjaya Pilihan Raya (SPR) menetapkan 8 November ini sebagai hari penamaan calon, 16 November hari pengundian awal dan 20 November hari pengundian biasa.

Mengulas lanjut, Ismail Sabri berkata Undi18 akan dilaksanakan bermula 1 Januari tahun depan sepertimana diputuskan Mahkamah Tinggi Kuching, Sarawak sebelum ini.

Beliau berkata Kabinet memutuskan untuk tidak merayu keputusan berkenaan walaupun sebelum ini pihak Suruhanjaya Pilihan Raya dalam satu kenyataan memaklumkan bahawa persediaan ke arah pelaksanaannya hanya boleh dibuat menjelang September tahun hadapan.

“Bila mahkamah buat keputusan, kerajaan boleh merayu keputusan ini, tetapi bagi menghargai dan menghormati anak-anak muda, Kabinet telah putuskan kita tidak akan merayu keputusan dibuat Mahkamah Sarawak.

“Tidak merayu bermakna keputusan kekal, bermakna tarikh akhir 31 Disember dan 1 Januari bermulalah pendaftaran automatik untuk pengundi 18 tahun,” katanya.


Kerajaan campuran lantik Azeez Rahim jadi Pengerusi KEDA baharu

Seorang lagi pemimpin UMNO yang kalah Pilihan Raya Umum Ke-15 (PRU-15) dilantik dalam syarikat berkaitan kerajaan (GLC) hari ini.

Kali ini dibawah kerajaan campuran, Kementerian Kemajuan Desa dan Wilayah (KKDW) mengumumkan pelantikan bekas Ahli Parlimen Baling, Datuk Seri Abdul Azeez Rahim yang kalah semasa PRU-15 lalu sebagai Pengerusi Lembaga Kemajuan Wilayah Kedah (KEDA) yang baharu.

Perkara itu diumumkan Timbalan Perdana, Menteri Datuk Seri Dr Ahmad Zahid Hamidi pada Majlis Santuni Kasih Ramadan Kedah di Masjid Al-Aqla, Pekan Jitra, di sini pada Rabu.

Beliau yang juga Menteri Kemajuan Desa dan Wilayah berkata, Abdul Azeez akan menggantikan bekas Pengerusi UMNO Kedah, Datuk Seri Jamil Khir Baharom bagi memegang jawatan itu.

“Di bawah kementerian, kami ada Lembaga Kemajuan Wilayah yang meliputi kawasan-kawasan di luar Lembaga Kemajuan Pertanian Muda (Mada) yang menjadi pemangkin kepada pembangunan di kawasan luar bandar untuk negeri Kedah.

“Dahulunya, KEDA di bawah pimpinan Datuk Seri Jamil Khir Baharom yang telah dilantik oleh kerajaan (kini) diberikan kepada Datuk Seri Abdul Azeez Rahim sebagai Pengerusi KEDA,” katanya dipetik laporan Sinar Harian hari ini.

Dalam pada itu, Zahid berkata Jamil Khir yang juga merupakan Ketua UMNO Bahagian Jerai akan diberikan peluang lain di peringkat nasional.

Dalam perkembangan sama, beliau berharap jalinan agensi-agensi di bawah KKDW dan kerajaan negeri perlu dilakukan dengan cara paling mudah.

Pada Ogos 2022, Jamil Khir menerima watikah pelantikan sebagai Pengerusi KEDA menggantikan Exco Industri dan Pelaburan, Sains, Teknologi dan Inovasi dan Pengajian Tinggi, Datuk Dr Ku Abd Rahman Ku Ismail.


Peringatan kepada Zahid, jangan langgar usul PAU: Annuar Musa

Bekas setiausaha agong Barisan Nasional (BN), Tan Sri Annuar Musa memberi peringatan kepada Presiden UMNO, Datuk Seri Ahmad Zahid Hamidi supaya tidak melanggar usul dan ketetapan yang sudah diluluskan semasa Perhimpunan Agong UMNO (PAU) 2020 pada Mac lalu.

Ahli Parlimen Ketereh itu berkata ketetapan tersebut tidak boleh diubah atau dipinda mengikut selera politik mana-mana individu memandangkan PAU adalah badan pembuat dasar tertinggi parti itu.

“Keputusan dan usul bertulis yang dilulus (di) PAU tak boleh di ubah oleh badan lebih rendah seperti Majlis Tertinggi (MT).

“Dalam ketiadaan PAU, MT adalah badan tertinggi dan ia boleh membuat apa-apa keputusan selagi tidak bercanggah atau mengubah keputusan PAU,” katanya dalam satu kenyataan.

Beliau menjelaskan bahawa MT boleh membuat keputusan sendiri yang tidak menyentuh keputusan yang terhasil semasa PAU lalu dan sekiranya mahu menukar juga ia perlu dipinda terlebih dahulu ketetapan tersebut.

“Jangan dilanggari usul bertulis yang diluluskan tanpa pindaan tempoh hari,” katanya.

Beliau turut mengingatkan Zahid untuk tidak menimbulkan kontroversi yang boleh mengheret campur tangan Jabatan Pendaftar Pertubuhan (ROS).

“Jika dibuat juga, dia akan menimbulkan kontroversi yang mengundang ROS campur tangan, atau ada pihak yang bawa ke mahkamah untuk mendapat ruling (semakan).

“Itu merbahaya bagi parti, kerana keputusan (tersebut) mungkin tidak memihak kepada kita. Fikir-fikirkanlah,” katanya.

Terdahulu, Zahid menerusi kenyataan Biro Politik UMNO selepas bermesyuarat pada 21 Jun lalu mengeluarkan satu kenyataan memberi tempoh 14 hari kepada kerajaan Perikatan Nasional untuk memanggil sidang Parlimen atau berdepan tindakan tegas daripada parti tersebut.

Tempoh tersebut akan berakhir pada 7 Julai ini dan spekulasi mengatakan Zahid merancang untuk mendesak Menteri dan Ahli Parlimen UMNO yang memegang jawatan dalam kerajaan meletakan jawatan mereka serta-merta.


PRU-15: Menteri, pemimpin digugur UMNO mungkin tanding bawah PAS

UMNO diselubungi spekulasi bahawa beberapa pemimpin kanan, termasuk penyandang bertaraf menteri, bakal digugurkan dalam Pilihan Raya Umum Ke-15 (PRU-15) pada 19 November ini.

Dua menteri penuh yang disebut-sebut bakal digugurkan ialah Menteri Wilayah Persekutuan Datuk Seri Shahidan Kassim; Menteri Sains, Teknologi dan Inovasi Dr Adham Baba; serta Menteri Komunikasi dan Multimedia Tan Sri Annuar Musa.

Sumber memberitahu bahawa lebih ramai daripada pemimpin bertaraf timbalan menteri akan digugurkan kerana bukan daripada kem Pengerusi Barisan Nasional (BN) Datuk Seri Ahmad Zahid Hamidi, sebaliknya dari kem Datuk Seri Ismail Sabri Yaakob yang juga Perdana Menteri dan Naib Presiden UMNO.

Antara nama lain yang bakal diketepikan menjelang hari penamaan calon 5 November ini ialah Datuk Zahidi Zainul Abidin yang juga penyandang kerusi Parlimen Padang Besar, Perlis.

Sumber dalaman UMNO tidak menolak kemungkinan menteri, timbalan menteri dan penyandang kerusi yang tidak dicalonkan akan bertanding pada PRU itu nanti.

“Mereka tidak akan bertanding sebagai calon Bebas, tetapi atas tiket PAS. Atau menyokong PN secara diam-diam,” katanya.

Shahidan, Zahidi dan Annuar adalah nama-nama besar banyak mengkritik parti itu ketika dipimpin Zahid, namun UMNO tidak mengambil tindakan terhadap mereka lebih awal kerana bimbang hilang pengaruh.

Spekulasi itu semakin menjadi-jadi kebelakangan ini, menyusul ‘amaran’ Zahid kepada pemimpin “besar kepala” dalam parti itu yang akhirnya akan menyedari bahawa semua yang mereka peroleh sebelum ini adalah kerana UMNO.

Walaupun Zahid berdepan bangkangan dan cabaran terhadap kepimpinannya sebagai sebahagian daripada politik berpuak-puak dalam UMNO, beliau kekal sebagai presiden parti yang bertanggungjawab meluluskan senarai calon PRU-15.

Untuk rekod, Zahid sebagai Pengerusi BN adalah satu-satunya individu yang akan mengelurakan watikan pencalonan calon BN yang akan diserahkan kepada Suruhanjaya Pilihan Raya (SPR).

Selain daripada pemimpin yang disebut di atas, sumber itu berkata seorang Ketua Badan Perhubungan UMNO Negeri, juga tidak akan dicalonkan, dan ianya akan mengejutkan UMNO serta BN.

Bagaimanapun, sumber berkata keputusan itu mungkin berubah sehingga hari penamaan calon pada 5 November, dan beberapa daripada mereka yang menghadapi tindakan mungkin masih boleh membuat pembelaan kes mereka sehingga itu.

Awal hari ini, dilaporkan BN akan mendedahkan 222 calonnya untuk pemilihan November akan datang seawal esok.

Ketua Pemuda UMNO Datuk Asyraf Wajdi Dusuki, yang disebut-sebut akan bertanding di kerusi Parlimen Gerik, memberitahu NST bahawa identiti calon-calon itu adalah sekunder kepada parti yang mereka wakili.


Desak PRU: Tajuddin tegur kenyataan Tok Mat Hasan dalam Dewan Rakyat

Bekas Pengarah Pilihan Raya UMNO Datuk Seri Tajuddin Abdul Rahman hari ini membidas kenyataan Timbalan Presiden parti itu Datuk Seri Mohamad Hasan yang mendesak Pilihan Raya Umum (PRU) diadakan segera.

Apa yang menarik ialah kenyataan Tajuddin yang juga Ahli Parlimen Pasir Salak itu dibuatnya ketika sesi perbahasan Titah Ucapan Yang di-Pertuan Agong di Dewan Rakyat hari ini.

Untuk rekod Mohamad atau lebih dikenali sebagai ‘Tok Mat Hasan’ bukan Ahli Parlimen sebaliknya Ahli Dewan Undangan Negeri (ADUN) Rantau, Negeri Sembilan.

Dalam perbahasan itu, Tajuddin yang juga Ahli Majlis Tertinggi (MT) UMNO melahirkan kekesalan kerana Mohamad dilihatnya seolah-olah memberi kata dua berhubung PRU itu.

Memetik laporan sebuah portal, Tajuddin dilaporkan kesal dengan kenyataan Mohamad yang dilihat menekan kepemimpinan Perdana Menteri Datuk Seri Ismail Sabri Yaakob.

“Beliau (Mohamad) dilapor mendesak Perdana Menteri untuk menasihat Yang di-Pertuan Agong supaya PRU diadakan secepat mungkin.

“Dan beliau juga memberi kata dua sekiranya Perdana Menteri gagal meyakinkan Agong maka Perdana Menteri hendaklah meletakkan jawatan.
Apa punya statement? Ini kenyataan seolah menekan Perdana Menteri.

“Saya berasa kesal kerana ia datang daripada salah seorang pimpinan besar parti saya sendiri,” katanya ketika mengambil bahagian pada sesi perbahasan di Dewan Rakyat hari ini.

Tajuddin berkata beliau perlu membangkitkan hal ini walaupun hanya ‘orang kecil’ dalam parti kerana kenyataan Mohamad itu boleh menjejaskan dan menggugat kestabilan kerajaan.

Sedangkan katanya, kerajaan pimpinan Perdana Menteri perlu fokus untuk kerja-kerja melibatkan kepentingan rakyat.

“Kalau kita tekan Perdana Menteri, macam manalah kerajaan nak berusaha bawa pelbagai inisiatif membantu rakyat. Jadi kita perlu hentikan.

“Maaflah saya orang kecil dalam parti terpaksa bersuara dalam dewan ini,” tegas Tajuddin yang juga Ketua UMNO Bahagian Pasir Salak.


Bekalan minyak masa peket pulih dalam masa terdekat

Kekurangan bekalan minyak masak peket yang berlaku setiap bulan akan pulih dalam masa terdekat selepas kerja-kerja pembungkusan dan agihan minyak dilakukan oleh syarikat pembekal minyak masak bersubsidi.

Pengarah Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP) Azman Adam berkata sehingga kini pengeluaran minyak masak subsidi masih kekal sebanyak 60,000 tan metrik setiap bulan, lapor Bernama.

Katanya, setiap bulan kerajaan akan mengagihkan kuota 60,000 tan metrik minyak masak berkenaan kepada pengilang sebelum ia diagihkan kepada syarikat pembekal dan pembungkus.

“Kebiasaannya, pada satu dan dua hari bulan, baru minyak masak ini dibungkus dalam peket sebelum ia diagihkan untuk dijual kepada pengguna. Proses ini mengambil masa sehari, dua sahaja setiap bulan dan itu perkara biasa jadi tidak timbul isu minyak masak peket tiada di pasaran.

“Kuota minyak masak subsidi yang ditanggung oleh kerajaan ini dijual dengan harga sangat rendah iaitu RM2.50 sepeket berbanding harga yang diapungkan, sebab itu ia mendapat permintaan tinggi daripada pengguna,” katanya kepada pemberita di sini, hari ini.

Terdahulu, beliau menjalankan pemeriksaan penguatkuasaan sempena pelaksanaan penentuan harga maksimum ayam dan telur di Pasar Basar Alor Setar yang turut dihadiri Ketua Setiausaha KPDNHEP Datuk Azman Mohd Yusof.

Sementara itu, Azman menegaskan bahawa tiada sebab untuk peniaga-peniaga menjual ayam melebihi harga siling RM9.40 yang telah ditetapkan oleh kerajaan terutamanya di kawasan luar bandar.

“Sepatutnya tidak timbul isu perbezaan harga jualan ayam di bandar dan luar bandar kerana mekanisme harga yang ditetapkan oleh kerajaan telah mengambil kira margin keuntungan yang mencukupi untuk setiap peringkat.

“Kalau benar-benar berlaku perbezaan harga terutamanya di kawasan luar bandar, KPDNHEP mengalu-alukan aduan daripada pengguna. Berikan maklumat lengkap termasuk harga dan tempat jualan bagi membolehkan tindakan segera diambil,” katanya.

Menurutnya, semalam sebanyak 1,873 premis yang menjual ayam, telur dan minyak masak telah diperiksa dan tiada kes yang membabitkan penjualan melebihi harga kawalan dikesan.


Kompleks hiburan sukan konsep digital RM6 juta bakal dibina di Ketereh

Sebuah kompleks pelbagai guna berkonsepkan hiburan sukan menggunakan elemen digital bernilai RM6 juta akan dibina di Ketereh.

Menteri Komunikasi dan Multimedia Tan Sri Annuar Musa berkata kompleks seluas 23 hektar itu dijangka dibangunkan setelah rundingan selesai tahun ini, lapor Bernama.

“Pada masa ini, proses perundingan untuk pembelian tapak yang bernilai lebih kurang RM10 juta sudah berada pada peringkat akhir Julai ini.

“Setiap permainan dan persembahan kesenian akan ditambah baik serta dipersembahkan dalam elemen digital berkonsepkan pencahayaan serta sistem bunyi yang berteknologi tinggi,” katanya.

Beliau berkata demikian kepada pemberita selepas merasmikan Majlis Penutupan dan Penyampaian Hadiah Pertandingan Akhir Seni Silat Jatuh RTM 2022 di RTM Kelantan, di sini malam tadi.

Annuar yang juga Ahli Parlimen Ketereh berkata setakat ini, kompleks dengan konsep tersebut belum ada di negara ini.

“Setelah siap reka bentuk saya mahu duduk bersama Pengerusi Jawatankuasa Kebudayaan, Pelancongan dan Warisan negeri Kelantan Datuk Md Anizam Ab Rahman untuk mendapatkan input persatuan berkaitan silat kerana mereka lebih pakar dan kita akan buat rundingan.

“Usaha ini adalah sebagai sumbangan kita untuk memelihara warisan Kelantan. Sebenarnya ia mengambil sedikit masa kerana saya mempunyai dua pilihan tempat bukan sahaja untuk pembinaan gelanggang silat, saya juga berhasrat mewujudkan perusahaan batik, kraf dan sebagainya untuk dijadikan tempat tarikan,” katanya.

Annuar berkata kompleks yang akan dimajukan itu mempunyai beberapa kumpulan dan akan dijalankan secara berperingkat.

“Insya-Allah ini adalah sesuatu yang boleh dibanggakan oleh Kelantan sebab saya pergi ke Sarawak saya lihat ada Sarawak Cultural Village dan saya pergi ke banyak tempat mereka ada pusat mereka dan sebagainya.

“Saya fikir Kelantan ada uniknya tetapi sebahagian kita perlu mengambil inisiatif sendiri melalui konsep-konsep penajaan dan konsep daripada penglibatan badan bukan kerajaan (NGO),” katanya.


UMNO, PKR berebut kerusi MKN, rakyat menderita atas bumbung

Dua parti cikgu dan anak murid – UMNO dan PKR – masing-masing dilihat berebut kerusi Pengerusi Majlis Keselamatan Negara (MKN) Selangor, tatkala penduduk di beberapa daerah, khususnya di Hulu Langat, Sepang dan Shah Alam, berdepan bencana banjir.

Pengerusi Badan Perhubungan UMNO Selangor, Tan Sri Noh Omar dan Menteri Besar (MB) Selangor daripada PKR, Datuk Seri Amirudin Shari, masing-masing mendakwa menjadi Pengerusi MKN negeri itu.

Namun, akhirnya Amirudin ‘mengalah’ dan mengakui kesilapan ‘mengaku’ menjadi Pengerusi MKN setelah Noh memperbetulkan kenyataan MB Selangor itu.

Terbaharu, Noh kata beliau masih Pengerusi, bukan Amirudin. Ahli Parlimen (MP) Tanjung Karang itu dilantik menjadi Pengerusi MKN pada November lalu, menggantikan MP Arau, Datuk Seri Shahidan Kassim.

Pelantikan kedua-duanya sebagai Pengerusi MKN Selangor adalah amalan di luar kebiasaan di mana biasanya MB, Ketua Menteri (KM) atau Setiausaha Kerajaan Negeri, di setiap negeri menjadi pengerusi. Namun, pelantikannya adalah hak Perdana Menteri kerana isu keselamatan terletak di bawah Kerajaan Pusat.

Sama juga dengan Pengerusi MKN Negeri Sembilan, iaitu Menteri Kesihatan, Khairy Jamaluddin, manakala Datuk Seri Reezal Merican Naina Merican adalah Pengerusi MKN Pulau Pinang.

MKN menggalas tanggungjawab menyelaraskan dasar-dasar berkaitan keselamatan negara dan arahan mengenai langkah-langkah keselamatan termasuk gerakan keselamatan, ketenteraman awam dan perkara-perkara melibatkan keselamatan secara langsung di seluruh negara di peringkat persekutuan, negeri dan daerah.

Mengikut rekod, bagi memastikan keselamatan negara dikendalikan secara holistik, setiap negeri di Malaysia mempunyai MKN peringkat negeri yang diketuai Setiausaha Keselamatan Negeri dan Setiausaha Keselamatan Daerah (SKD) bagi daerah-daerahnya.

‘Perebutan’ jawatan Pengerusi MKN negeri tercetus tatkala penduduk Selangor berdepan bencana banjir sejak 19 Disember lalu yang setakat ini telah mengorbankan 24 mangsa, termasuk 14 di Shah Alam – ibu negeri Selangor.

Kelewatan menghantar bantuan atas alasan ‘perlu mendapat kelulusan’ menyebabkan rakyat, khususnya mangsa banjir melemparkan kemarahan di dalam media sosial. Agensi Kerajaan Pusat dan negeri keliru kepada siapa mereka harus rujuk sebelum boleh menggerakkan bantuan – Pusat atau Negeri?

Arahan ini menerangkan mekanisme pengurusan bencana mengikut tiga (3) tahap iaitu Tahap I (peringkat Daerah), Tahap II (peringkat Negeri) dan Tahap III (peringkat Pusat).

Sehinggalah, ramai penduduk sudah berkumpul di atas bumbung, bantuan belum tiba. Komunikasi antara agensi Pusat dan Negeri tidak selaras walaupun Agensi Pengurusan Bencana Negara atau NADMA telah wujud sejak 2015.

Sebaliknya yang berlaku ialah Kerajaan Selangor di bawah PKR melepaskan tanggungjawab kepada Pusat kerana yang wajar menyegerakan bantuan adalah MKN yang dipengerusikan Noh, dan NADMA.

Manakala, Noh pula menyalahkan MB Selangor kerana tidak menggerakkan Jawatankuasa Pengurusan Bencana Negeri yang dipengerusikan oleh Setiausaha Kerajaan Negeri.

Namun, ramai yang melihat pihak berkuasa tempatan (PBT) di bawah kerajaan negeri sepatutnya lebih awal menggerakkan bantuan dan usaha menyelamat kerana agensi itu lebih memahami keadaan setempat.

Bagi sesetengah mangsa, mereka mengingatkan PBT supaya tidak hanya mengutip cukai pintu sahaja sebaliknya melepaskan tangan apabila penduduk menghadapi bencana.

Dan, akhirnya yang menanggung semua kemaslahatan itu adalah Perdana Menteri Datuk Seri Ismail Sabri Yaakob apabila beliau secara terbuka mengakui ada kelemahan dalam mengendalikan bantuan kepada mangsa bencana.


Memorandum guna ketum, kanabis dan Hemp diserah kepada PM minggu depan

Satu memorandum hasil dapatan daripada forum awam mengenai Masa Depan Mampan Industri Perubatan Kanabis, Hemp dan Ketum dijangka diserahkan kepada Perdana Menteri Datuk Seri Ismail Sabri Yaakob, selewat-lewatnya minggu depan.

Timbalan Menteri Komunikasi dan Multimedia Datuk Zahidi Zainul Abidin berkata langkah berkenaan akan dilakukan pihaknya bagi mendapatkan kelulusan terhadap tanaman berkenaan supaya boleh digunakan untuk industri perubatan dan dieksport ke luar negara, lapor Bernama.

Beliau berkata langkah segera untuk meluluskan tanaman itu untuk dieksport dan menjadi bahan perubatan adalah perlu bagi mengelak Malaysia daripada ketinggalan dalam mematenkan bahan berkenaan.

“Agensi dadah antarabangsa dari Amerika Syarikat dan Jerman dalam proses untuk mematenkan ketum, kalau kita lambat luluskan kebenaran, negara yang akan rugi.

“Kalau lambat patenkan, maka kita yang tanam ketum ini terpaksa mengeluarkan bayaran tinggi untuk mengeksport ketum ke luar negara walaupun mereka tidak tanam,” katanya pada sidang media majlis penyerahan Memorandum Dapatan Forum Awam Masa Depan Mampan Industri Perubatan Kanabis, Hemp dan Ketum Malaysia di sini hari ini.

Beliau berkata memorandum tersebut juga akan diserahkan kepada Kementerian Dalam Negeri dan Kementerian Kesihatan.

Pada masa sama, Zahidi berkata beliau akan mengemukakan memorandum hasil dapatan itu kepada setiap Menteri Besar dan Ketua Menteri berhubung keberkesanan tanaman tersebut dalam perubatan selain mendapatkan sokongan Ahli Parlimen untuk meminda Akta Racun 1952.

“Kami akan berjumpa setiap Menteri Besar (dan Ketua Menteri) dan kemukakan laporan perubatan daripada universiti contohnya Universiti Thailand yang memberi laporan ketum bagus untuk saraf dan Universiti Sains Malaysia (USM) juga ada membuat kajian dan kami akan kemukakan.

“Akta yang ada, kita tak boleh eksport, jadi kami nak ubah akta dengan melantik Ahli Parlimen yang menyokong kami seterusnya bincang dengan Peguam Negara,” katanya.

Laporan kajian mengenai kebaikan dan manfaat kanabis, hemp serta ketum dan memorandum tersebut diserahkan kepada Zahidi di forum awam berkenaan pada 16 Dis lepas.


Kasihan UMNO Sabah meroyan kerusi TPM, menteri pun tak dapat

UMNO Sabah terus meroyan jawatan menteri Kerajaan Pusat pimpinan Datuk Seri Anwar Ibrahim setelah menyumbang enam kerusi Parlimen bagi membantu Pengerusi Pakatan Harapan (PH) itu memperkukuhkan kedudukannya di kerusi Perdana Menteri.

Untuk rekod, enam calon Barisan Nasional (BN) daripada UMNO menang kerusi Parlimen ditandingi dalam Pilihan Raya Umum Ke-15 (PRU-15) pad 19 November lalu. Satu lagi kerusi BN dimenangi Datuk Arthur Joseph Kurup.

Lima Ahli Parlimen UMNO di Sabah ialah:

Bagaimanapun, tiada seorang daripada mereka yang layak untuk dilantik sebagai menteri penuh dalam Kabinet ‘reformasi’ Anwar. Namun, ada kemungkinan beberapa daripada mereka akan dilantik sebagai Timbalan Menteri.

Andi Muhammad yang juga Ketua UMNO Bahagian Kalabakan berkata ketiadaan ahli Parlimen BN Sabah dalam barisan Kabinet baharu itu seolah-olah menunjukkan parti itu disisihkan oleh kerajaan Anwar.

Katanya UMNO Kalabakan menyokong kenyataan Bung Moktar yang juga Pengerusi BN Sabah yang meluahkan rasa kesal dengan Kabinet baharu Anwar.

“Calon-calon BN Sabah juga telah menunjukkan prestasi yang baik berbanding parti lain apabila berjaya memenangi tujuh kerusi Parlimen di Sabah dengan majoriti yang besar.

“Sepatutnya PM perlu membuat pertimbangan supaya melantik ahli Parlimen dalam kalangan BN Sabah bagi mengimbangi komposisi jawatan menteri yang meliputi Semenanjung, Sabah dan Sarawak,” katanya dalam kenyataan media, di Tawau, hari ini (4 Disember 2022), menurut Borneo Post.

Anwar sebelum ini memberikan dua kementerian kepada pemimpin dari Sabah yang melibatkan pemimpin Bersatu dalam Gabungan Rakyat Sabah dan Pakatan Harapan.

Sebelum ini, ketika kempen PRU-15 lalu Anwar yang juga Presiden PKR berjanji kepada rakyat Sabah bahaw seorang Timbalan Perdana Menteri akan dilantik dari negeri itu jika PH berjaya mentadbir negara.

Anwar pada 23 Oktober lalu berkata seorang TPM masing-masing dari Semenanjung, Sabah dan Sarawak, akan dilantik, jika PH membentuk kerajaan selepas PRU-15.

“Cadangan ini dari dulu lagi sejak zaman Pakatan Rakyat, kita akan ada satu TPM dari Semenanjung, satu dari Sabah dan satu dari Sarawak. Tetapi kalau ada perubahan, nanti kita akan bincang,” katanya

Pada 4 September 2021 Pengerusi Kebangsaan DAP, Lim Guan Eng berkata cadangan mewujudkan tiga jawatan TPM tersebut mungkin boleh direalisasikan jika PH berpeluang merebut kembali kuasa di peringkat Persekutuan.


Dr Mahathir dibenar keluar IJN

Bekas Perdana Menteri Tun Dr Mahathir Mohamad hari ini (4 September) dibenarkan keluar dari Institut Jantung Negara (IJN) di mana beliau dimasukkan untuk rawatan selepas disahkan positif Covid-19 empat hari lalu.

Dalam satu kenyataan hari ini, pejabat beliau berkata Dr Mahathir akan diletakkan di bawah kuarantin di rumah mulai hari ini, hingga 6 September.

“Tun Dr Mahathir Mohamad dibenarkan meninggalkan IJN pada jam 9.30 pagi tadi.

“Dr Mahathir dimasukkan ke IJN selepas disahkan positif Covid-19 pada 31 Ogos. Dr Mahathir akan meneruskan kuarantinnya di rumah sehingga 6 September,” kata pejabatnya dalam satu kenyataan ringkas.

Dr Mahathir, 97, menjadi kontak rapat kepada Ahli Parlimen Bandar Kuching Dr Kelvin Yii yang disahkan positif Covid-19, pada Mac 2020 ketika awal wabak itu menyerang Malaysia.

Keputusan ujiannya adalah negatif dan Dr Mahathir mematuhi kuarantin diri selama 14 hari seperti yang diperlukan ketika itu.

Pada akhir Julai 2021, salah seorang pegawainya tidak menunjukkan gejala, tetapi disahkan positif Covid-19 dalam saringan di Parlimen.

Dr Mahathir walaupun beliau berkata tidak menjadi kontak rapat dengan pegawai itu di Parlimen, tetap melakukan ujian tetapi negatif.

Sebelum dijangkiti Covid-19, kali terakhir Ahli Parlimen Langkawi itu dimasukkan ke IJN adalah pada akhir Januari tahun ini.

Pada 22 Januari, Dr Mahathir disahkan berada di IJN dan telah menjalani rawatan perubatan. Dia dibenarkan keluar pada 5 Februari.


Mesyuarat UMNO diteruskan ketika PKP untuk bincang tarik sokongan?

Tular dalam media sosial sejak malam tadi wujud jemputan Mesyuarat Biro Politik UMNO yang akan dijalankan hari ini di ibu pejabat parti, PWTC walaupun pada ketika negara sedang berada dalam tempoh Perintah Kawalan Pergerakan (PKP) penuh.

Untuk rekod, mengikut prosedur operasi standard (SOP) bagi PKP penuh, sebarang perhimpunan atau mesyuarat melibatkan himpunan orang ramai tidak dibenarkan dan boleh dikenakan kompaun.

Terdahulu, sebuah portal melaporkan mesyuarat UMNO tersebut akan diadakan jam 3 petang ini bagaimanapun ia dinafikan Setiausaha Kerjanya, Datuk Sumali Reduan.

Laporan tersebut pada awalnya mendakwa mesyuarat itu dipanggil Presiden parti, Datuk Seri Ahmad Zahid Hamidi yang melibatkan 10 anggota jawatankuasa pengurusan serta 13 pengerusi perhubungan negeri.

Daripada maklumat sumber kepada Agenda Daily, mesyuarat tersebut diteruskan juga jam 3 petang ini dan ia hanya akan melibatkan pemimpin yang mesra dengan Presiden tersebut.

Pihak media dikatakan juga sudah berkumpul di PWTC untuk membuat liputan berhubung mesyuarat tersebut.

Sumber memberitahu ia berkemungkinan bagi membincangkan dan menentukan hala tuju parti itu berhubung kedudukan UMNO dalam kerajaan Perikatan Nasional (PN).

Beberapa Menteri UMNO yang dihubungi Agenda Daily memberitahu tiada jemputan diterima mereka berhubung mesyuarat tersebut kerana tidak berada dalam jawatankuasa tersebut.

Difahamkan, mesyuarat tersebut yang dipengerusikan Zahid akan memberi fokus untuk mencari jalan memutuskan pendirian UMNO untuk keluar daripada kerajaan PN dan mendesak Menteri dan Timbalan Menteri UMNO berundur dengan secepat mungkin.

Kebiasaannya, hasil daripada keputusan Mesyuarat Biro Politik akan dibawa ke Majlis Kerja Tertinggi yang akan memutuskan tindakan untuk keluar daripada kerajaan PN.

Namun, sumber mendedahkan selepas bocor maklumat berhubung mesyuarat tersebut kerana melanggar SOP PKP, ia terpaksa dibatalkan bagi mengelakkan sebarang pertikaian timbul selepas ini.

Sebelum ini, orang awam sudah mengecam segelintir individu dan selebriti yang dianggap sebagai ‘Kluster Kayangan’ kerana melanggar SOP PKP dan tidak kurang juga terdapat pemimpin politik yang turut melanggar SOP.

Zahid juga kini senada dengan blok pembangkang yangmendesak kerajaan PN supaya segera memanggil sidang Parlimen untuk dibuka.


Azeez Rahim dibebaskan terus selepas dua minggu kerajaan ‘hoi ya hoi’ memerintah

Mahkamah Tinggi Kuala Lumpur hari ini membebaskan terus Datuk Seri Abdul Azeez Abdul Rahim daripada tiga pertuduhan rasuah dan enam tuduhan pengubahan wang haram berhubung projek jalan raya di Perak dan Kedah.

Ironinya, keputusan melibatkan Ahli Majlis Tertinggi (MT) UMNO tersebut dibuat selepas dua minggu kerajaan baharu ‘hoi ya hoi’ terbentuk hasil gabungan Pakatan Harapan (PH) dan Barisan Nasional (BN) yang menyaksikan Datuk Seri Anwar Ibrahim menjadi Perdana Menteri.

Bekas Ahli Parlimen Baling itu pada 23 September lalu dilepas tanpa dibebaskan oleh Hakim Mahkamah Sesyen selepas pendakwaan memohon beliau dilepas tanpa dibebaskan mengikut Seksyen 254 (3) Kanun Acara Jenayah atas alasan representasi tertuduh dipertimbangkan dan memerlukan siasatan lanjut.

Pada prosiding di Mahkamah Tinggi hari ini, Hakim Mahkamah Tinggi Datuk Azhar Abdul Hamid membenarkan permohonan notis usul yang dikemukakan peguam bela Amer Hamzah Arshad supaya anak guamnya dibebaskan terus daripada semua pertuduhan berkenaan.

Terdahulu, Timbalan Pendakwa Raya, Nik Haslinie Hashim, memaklumkan kepada mahkamah, pendakwaan tidak membantah permohonan notis usul Abdul Azeez.

“Oleh kerana tiada bantahan daripada pendakwaan, notis usul ini dibenarkan dan pemohon dengan ini dilepas dan dibebaskan daripada semua tuduhan,” kata hakim dipetik laporan BH.

Sementara itu, Amer Hamzah berkata, pihaknya menerima surat daripasa Suruhanjaya Pencegahan Rasuah Malaysia (SPRM) pada 26 Oktober lalu yang menyatakan bahawa siasatan oleh agensi sudah selesai dan kesemua aset yang dirampas sudah dikembalikan.

Azeez dituduh mengikut Seksyen 16(a)(A) Akta SPRM dan Seksyen 28(1)(c) akta sama yang boleh dihukum di bawah Seksyen 24(1) akta sama yang.

Jika sabit kesalahan beliau boleh dipenjara maksimum 20 tahun dan denda tidak kurang daripada lima kali ganda jumlah atau nilai suapan yang menjadi perkara kesalahan itu jika suapan itu dapat dinilai atau berbentuk wang, atau RM10,000 mengikut mana-mana yang lebih tinggi.

Bagi pertuduhan pengubahan wang haram, beliau didakwa mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001 yang boleh dihukum di bawah Seksyen 4(1) akta yang sama.

Jika sabit kesalahan, beliau boleh dipenjara maksimum 15 tahun dan didenda tidak kurang daripada lima kali ganda jumlah atau nilai hasil daripada aktiviti haram itu pada masa kesalahan itu dilakukan atau RM5 juta, yang mana lebih tinggi.


Zahid nafi dana kepada firma orang kanan SPR untuk daftar pengundi

Datuk Seri Ahmad Zahid Hamidi hari ini memberitahu Mahkamah Tinggi Kuala Lumpur bahawa RM360,000 dana Yayasan Akalbudi (YAB) yang diberikan kepada syarikat bekas Timbalan Pengerusi Suruhanjaya Pilihan Raya (SPR) pada 2015 dan 2016 bukan untuk membantu Barisan Nasional (BN) mendapatkan lebih ramai rakyat Malaysia mendaftar sebagai pengundi.

Zahid, yang ketika itu timbalan perdana menteri, mendakwa wang itu sebaliknya diberikan kepada syarikat ditubuhkan Datuk Seri Wan Ahmad Wan Omar, untuk membantu percetakan al-Quran.

Memberi keterangan dalam pembelaannya terhadap 12 pertuduhan pecah amanah jenayah melibatkan lebih RM31 juta dana YAB, Zahid menafikan telah melakukan salah laku terhadap RM360,000 yang diberikan kepada TS Consultancy & Resources.

Zahid mempertikaikan keterangan Pengurus TS Consultancy & Resources Jasni Majid dan pemiliknya Sabri Said kepada mahkamah, di mana mereka berkata dana kepada syarikat itu adalah bagi membantu kerja-kerja pendaftaran pemilih, dengan mendakwa bahawa keterangan kedua-dua mereka adalah “tidak benar sama sekali ”.

“Saya juga menyatakan pada masa itu TS Consultancy & Resources tidak perlu bertindak sebagai syarikat membantu Barisan Nasional (BN) mendaftarkan pengundi.

“Ini kerana Barisan Nasional dibenarkan oleh SPR untuk mendaftarkan pengundi dengan sendiri tanpa memerlukan bantuan sesiapa,” katanya.

Beliau berkata syarikat TS Consultancy tidak pernah diiktiraf oleh SPR sebagai pendaftar pemilih.

Memetik dua keping cek YAB berjumlah RM100,000 pada 20 Ogos 2015 dan RM260,000 pada 25 November 2016, Zahid sebaliknya mendakwa ia adalah untuk mencetak naskhah al-Quran.

“Saya nyatakan bayaran RM360,000 yang dibuat oleh YAB kepada TS Consultancy adalah untuk tujuan mencetak al-Quran. Perkara ini antara saya dan Datuk Latiff Mirasa yang merupakan pengerusi kepada Yayasan Restu yang mencetak al-Quran.

“Saya juga menyatakan perkara ini tidak diketahui langsung oleh TS Consultancy & Resources. Ini kerana Datuk Latiff Mirasa yang meminta saya membuat bayaran cetakan al-Quran untuk dibayar kepada TS Consultancy & Resources,” katanya memetik laporan MalayMail.

Menurut Zahid, Yayasan Restu telah membentuk jawatankuasa untuk mencari dana bagi melaksanakan penerbitan al-Quran dengan percetakan dilakukan oleh pihak lain, sementara al-Quran itu bertujuan untuk diwakafkan kepada masjid, surau, institusi agama dan juga untuk dihantar ke luar negara ke negara-negara di mana orang Islam adalah minoriti.

Katanya jawatankuasa ini dipengerusikan oleh Latiff dan Wan Ahmad manakala TS Consultancy juga berada dalam jawatankuasa ini.

Katanya beliau telah melanjutkan perkhidmatan Wan Ahmad sebagai pegawai khas kepada timbalan perdana menteri kerana Wan Ahmad memohon dilanjutkan, berikutan pemecatan Muhyiddin daripada Kabinet BN dan UMNO ketika itu.

Ditanya mengenai keterangan Wan Ahmad di mahkamah sebelum ini bahawa dia tidak mengenali Latiff, Zahid mendakwa kedua-duanya berkenalan kerana Wan Ahmad pernah menjadi timbalan pengerusi SPR manakala Latiff sebelum ini adalah timbalan ketua Biro Tatanegara di Jabatan Perdana Menteri.

“Saya pasti kedua-dua mereka bukan sahaja mengenali antara satu sama lain tetapi mereka mempunyai kerjasama dalam tugas antara SPR dan Biro Tatanegara,” katanya ketika mencadangkan bahawa inilah sebabnya mereka berdua berada dalam jawatankuasa percetakan al-Quran yang sama.

Zahid juga tidak bersetuju dengan keterangan Wan Ahmad sebelum ini bahawa TS Consultancy ditubuhkan untuk membantu BN yang memerintah ketika itu dalam mendaftar pemilih kerana SPR tidak membenarkan parti politik mendaftar pemilih.

Mengatakan apa yang Wan Ahmad dinyatakan adalah tidak betul, Zahid turut mendakwa Wan Ahmad telah bersetuju semasa pemeriksaan balas bahawa sifat perniagaan TS Consultancy adalah untuk menjalankan kursus motivasi bagi menggalakkan mereka yang masih belum mendaftar sebagai pengundi untuk mengundi dan tidak untuk mendaftar pengundi baru.

Sambil menyatakan TS Consultancy berdaftar dengan Suruhanjaya Syarikat Malaysia sebagai terlibat dalam perkhidmatan untuk menganjurkan latihan, kursus dan program motivasi, Zahid mendakwa ini menunjukkan rekod awal penubuhan syarikat itu bukan untuk tujuan mendaftar pemilih baharu.

Wan Ahmad sebelum ini memberi keterangan bahawa RM360,000 daripada dua keping cek itu – termasuk cek RM100,000 Yayasan Akalbudi yang dilihatnya ditandatangani Zahid – dibelanjakan semata-mata untuk kos operasi syarikat itu dalam menjalankan kerja pendaftaran pemilih, dan bahawa satu-satunya kerja syarikat ialah mendaftarkan rakyat Malaysia yang layak sebagai pengundi dan mengadakan taklimat mengenai pilihan raya.

Wan Ahmad juga tidak bersetuju bahawa RM360,000 digunakan untuk mencetak al-Quran, dan berkata beliau tidak pernah mendengar tentang Yayasan Restu dan tidak mengenali Latiff, mengesahkan bahawa Yayasan Restu dan TS Consultancy tidak mempunyai kaitan.

Dalam perbicaraan ini, Zahid yang juga bekas menteri dalam negeri dan kini Presiden UMNO – menghadapi 47 pertuduhan, iaitu 12 pertuduhan pecah amanah jenayah berhubung dana YAB, 27 pertuduhan pengubahan wang haram, dan lapan pertuduhan rasuah.

Pada 24 Januari lalu, mahkamah memerintahkan Zahid membela diri terhadap kesemua pertuduhan selepas pihak pendakwaan berjaya membuktikan kes prima facie.

Perbicaraan di hadapan hakim Mahkamah Tinggi Datuk Collin Lawrence Sequerah disambung esok.


Cuaca panas tahap berjaga-jaga di Padang Terap, Jempol

Jabatan Meteorologi Malaysia (MetMalaysia) mengeluarkan status cuaca panas tahap satu (berjaga-jaga) bagi kawasan Padang Terap di Kedah dan Jempol di Negeri Sembilan.

Menurut data kemas kini cuaca panas hari ini, dua kawasan berkenaan mencatatkan gelombang haba tahap kuning setakat 4.20 petang tadi, lapor Bernama.

Tahap kuning merujuk kepada suhu maksimum harian melebihi 35 hingga 37 darjah celsius untuk sekurang-kurangnya tiga hari berturut-turut.

Sementara itu, kawasan lain di Semenanjung serta seluruh kawasan Sabah dan Sarawak mencatatkan suhu maksimum harian kurang daripada 35 darjah celcius (tahap biru).

MetMalaysia sebelum ini memaklumkan fenomena cuaca panas dan bahang yang melanda di kebanyakan kawasan di Semenanjung diramal tidak akan berpanjangan dan menasihati orang awam terutama mereka yang bekerja atau mempunyai aktiviti di luar bangunan supaya berhati-hati ketika cuaca panas.


Lebih dua pertiga MP sokong Dewan Rakyat lulus pindaan Perlembagaan

Pindaan Perlembagaan 2022, yang antara lain bertujuan mengadakan peruntukan ketidakpakaian Perkara 119 kepada Raja-raja berhubung pendaftaran pemilih diluluskan Dewan Rakyat hari ini dengan sokongan lebih dua pertiga Ahli Parlimen (MP).

Rang undang-undang yang dibentang Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar itu diluluskan setelah melalui undi belah bahagian yang menyaksikan 178 Ahli Parlimen bersetuju manakala 42 tidak hadir.

Terdahulu ketika menggulung perbahasan rang undang-undang itu, Wan Junaidi berkata pindaan terhadap Akta Perlembagaan (Pindaan) 2019 itu adalah susulan daripada pelaksanaan kelayakan umur mengundi 18 tahun dan pendaftaran pemilih secara automatik, lapor Bernama.

Beliau berkata dengan rang undang-undang itu, Yang di-Pertuan Agong mempunyai kuasa untuk membuat pengecualian kepada Raja Pemerintah dan pasangan, Yang Dipertua negeri dan pasangan, bakal raja, waris ganti dan waris lain raja dan pasangan serta mana-mana orang lain daripada didaftarkan sebagai pemilih secara automatik supaya kekal berkecuali dan tidak memihak kepada mana-mana parti politik.

“Memang saya sangat bersetuju bahawa Raja-raja mesti bersikap neutral dalam semua sudut dan itulah semangat dan hakikat rang undang-undang ini.

“Dalam keadaan sedemikian kita memberi ruang dan peluang supaya pihak Istana melihat neutral dalam semua sudut dan tidak timbul persoalan sama ada Raja boleh mengundi atau tidak mengundi,” katanya.

Bagaimanapun pilihan sama ada untuk mengundi atau tidak tertakluk kepada perkenan Yang di-Pertuan Agong dengan persetujuan Majlis Raja-Raja.

Seramai 14 Ahli Parlimen dari kerajaan dan blok pembangkang mengambil bahagian dalam perbahasan usul itu dengan rata-rata menyokong rang undang-undang tersebut.

Sementara itu, Wan Junaidi dalam kenyataan berkata rang undang-undang itu akan dibentangkan di Dewan Negara minggu depan.

Beliau berkata selanjutnya, senarai lengkap pengecualian setiap negeri akan dibawa melalui suatu perintah yang akan diwartakan kemudian selepas mendapat persetujuan Majlis Raja-Raja.

Akta Perlembagaan (Pindaan) 2019 antara lain menghendaki seseorang warganegara yang mencapai umur 18 tahun dan layak untuk mengundi didaftarkan secara automatik sebagai pemilih oleh Suruhanjaya Pilihan Raya.

Usia minimum mengundi rakyat Malaysia direndahkan kepada 18 tahun berbanding 21 sebelum ini, selepas Rang Undang-undang Perlembagaan (Pindaan) 2019 diluluskan Dewan Rakyat pada 16 Julai 2019 dan seterusnya oleh Dewan Negara pada 25 Julai 2019.